Bukedde Online - Abasawo b’omu Amerika bawadde Bobi Wine ebiragiro\nAbasawo b’omu Amerika bawadde Bobi Wine ebiragiro\nEngeri gye basse Kirumira\nKkooti ezzeemu okugoba okusaba kwa Abudallah...\nABASAWO abakola ku mubaka wa Kyaddondo East, Robert Kyagulanyi (Bobi Wine) mu Amerika mu Washington DC bamuwadde ebiragiro ne bamulabula nti bw’abivaako kijja kumubeerera kizibu okutereera.\nBobi Wine ne looya we\nEbiragiro bino biddiridde Bobi Wine okwongera okukaaba obulumi mu mugongo naddala wansi okumpi n’ekiwato. Obulumi obw’amaanyi bumumazeeko ennaku bbiri.\nBobi Wine abasawo baamukebedde ebitundu by’omubiri ebyenjawulo ne bazuula nti ennyama yayongedde okuyingira mu magumba g’oku mugongo kwe kumulagira adde mu ddwaaliro bongere okumwekebejja awatali kutaataaganyizibwa.\nAbasawo bamugaanye okukwata amasimu, okwogera n’abaamawulire ssaako n’abantu ababadde bamukyalira okuggyako mukyala we Barbie Itungo.\nBwe twayogedde ne mukyala we Barbie, okusalawo kw’abasawo yakuwagidde olw’ensonga nti bba abadde atandise okwongera okukogga okutuusa abasawo bwe baamutegeezezza nti eddagala ly’akozesa lya maanyi nnyo eryetaaga okuwummula.\nKati buli lw’atawummula, lirina engeri gye limunywa. Bino we bijjidde nga waliwo ebigambibwa nti Bobi Wine abadde alina enteekateeka z’okugendako mu palamenti ya Amerika eya Congress annyonnyole ebyaliwo n’engeri gye yatulugunyizibwa. Bino byonna byayimiriziddwa okutuusa ng’ateredde.\nZAAKE AYONGEDDE OKUTEREERA\nYe omubaka wa Munisipaali ye Mityana, Francis Zaake ali mu ddwaaliro lya Manipal mu Buyindi embeera ye yeeyongera okulongooka.\nEra yaggyiddwa mu kasenge k’abayi ne ku byuma. Dan Mugambwa, muganda wa Zaake yagambye nti omubaka Zaake agenda atereera ng’era kati asobola okwogera.\nYagambye nti yamukubidde ku ssimu ne banyumyamu n’amugumya nti ekiseera kyonna agenda kusiibulwa era akomewo ku butaka.\nOmubaka Francis Zaake


Bukedde Online - Muk'omusuubuzi w'omu Ndeeba eyatemulwa yafudde azaala\nMuk'omusuubuzi w'omu Ndeeba eyatemulwa yafudde azaala\nAb'e Nateete baagala KCCA ebazimbire oluzzi\nJennifer Musisi asabye poliisi ekwate abaa...\nMUK’OMUSUUBUZI w’omu Ndeeba, Steven Ssuuna gwe baayokera mu nnyumba e Lweza Zooni A, yafuddde azaala mu kiro ekyakeesezza Ssande n’omwana gwe yazadde!\nCleire Asiimwe 22 abadde yakazibwaako erya Baby Girl yafudde n’omwana we omuwala gwe yabadde yaakazaalira mu ddwaaliro e Mengo, ekivuddeko abooluganda lwa Ssuuna okulumba nnamwandu omukulu ali ku limanda mu kkomera ly’e Kigo.\nAsiimwe yali muganzi w’omusuubuzi Steven Ssuuna eyali atunda sipeeya w’emmotoka mu Ndeeba mu maaso ga Petrocity eyayokerwa mu nnyumba ye e Lweza ku nkomerero ya July n’afa nga yaakatuusibwa mu ddwaaliro.\nYaziikibwa ku kyalo Kamaggwa e Kaliisizo mu Rakai. Mukyala wa Ssuuna omukulu, Ruth Jojo, Omusudani yakwatibwa n’aggalirwa mu kkomera e Kigo ng’ateeberezebwa okubaako ky’amanyi ku nfa ya Ssuuna olw’obutakkaanya bwe baali bafunye olwa Ssuuna okufunayo omukazi omulala, Cleire Asiimwe.\nOkusinziira ku ssenga wa Ssuuna, Maria Kizza abeera e Kaliisizo mu Rakai, Ssuuna nga tannafa yali yamutegeeza nga Jojo bwe yawera obutamukkiriza kuzaala bweru nga kino kye kyavaako obutabanguko mu maka gaabwe.\n‘’Jojo yatandika okukubira Asiimwe essimu ezimutiisatiisa singa kamutanda n’azaalira bba omwana,’’ bwe yagambye.\nAsiimwe yaziikiddwa mu maka ga bakadde be Omw. N’omuky. Bosco Lumumba ku kyalo Najja-Lukalu mu disitulikiti y’e Buikwe eggulo ku Mmande ate omwana omuwere yaziikiddwa ku Ssande e Kamaggwa, Kaliisizo mu Rakai awaaziikibwa kitaawe.\nGye buvuddeko Jojo yalaga poliisi obubaka ku ssimu nti waaliwo abaabumuweereza nga bamutiisatiisa okumutta\noluvannyuma lwa bba okufa wabula obubaka buno abooluganda lwa Ssuuna baabutaputa ng’okubabuzaabuza.\nMuk’omusuubuzi w’omu Ndeeba eyatemulwa yafudde azaala\nAbakinjaagi ba Lufula bamezze omugagga eyabagula\nLya amenvu okuziyiza endwadde zâ€™amaaso\nObutejjanjabisa ndwadde za kikaba kiremesa okuzaala


Bukedde Online - Omukazi afumise bba akambe mu kifuba\nOw'e 13 ataasiddwa ku bagambibwa okwagala okumusaddaaka\nAb'e Hoima basalawo leero\nABAFUMBO basoowaganye omukazi n’afumita bba ekiso mu kifuba n’amuleka ng’ataawa.\nBya VIVIAN NAMAGEMBE\nABAFUMBO basoowaganye omukazi n'afumita bba ekiso mu kifuba n'amuleka ng'ataawa.\nBino byabaddewo ku makya g'Olwokusatu mu zooni ya Ssembule B mu muluka gw'e Kabowa mu munisipaali y'e Lubaga.\nRehema Mutesi 19, yeyavudde mu mbeera n'afumita bba Noel Mwesigye 28. ekiso mu kifuba ng'amulanga okumukubanga entakera.\nBano bamaze emyaka esatu mu bufumbo nga balina omwana omu.\nEntabwe yavudde ku mukazi kukomawo matumbibudde ekyanyizizza omusajja n'amukuba n'omukazi mu kwetaasa n'akwata ekiso n'akimusogga mu lubuto. Abadduukirize baakutte Mutesi ne bba ne babatwala ku poliisi ya Kironde mu Ndeeba.\nKu poliisi Mwesigye yagambye nti, mukyal awe asusse okukomawo amatumbibudde ng'agamba nti ava kukola ng'olumu akomawo ssaawa musanvu ogw'ekiro, ate aba y'akakomawo essimu neetandika okuvuga n'agaana okugikwata ng'agamba mbu abo ba kasitooma be baaguza engoye.\nMutesi yagambye nti, kituufu yakomyewo kiro awaka nti naye yeetondedde bba kubanga yatambuzza bigere okuva mu kibuga gye yabadde atembeeya engoye ekyamuleetedde okutuuka ekikeerezi. Wabula Mwesigye yagaanye okumuwuliriza naatandika okumukba naye mu kwetaasa kwe kukwata ekiso n'akimufuta.\nJustus Bwire akulira poliisi y'e Kironde yategeezezza nti Mutesi yagguddwaako gwa kugezaako kutta muntu ku fayiro nnamba SD:03/25/09/19\nMuwagire ku mipiira gya wano\nMuwagire ku mipiira gya Uganda\nOkuloota ababbi kitegeeza ki?


Bukedde Online - Kayihura bamulumirizza ku mivuyo gy'okulinnyisa abaserikale 100 amadaala\nKayihura bamulumirizza ku mivuyo gy'okulinnyisa abaserikale 100 amadaala\nPoliisi ebuuliriza ku bulumbaganyi obwakoleddwa...\nEYALI omuduumizi wa poliisi Gen. Kale Kayihura bamulumirizza nti yeetaba mu kulinnyisa amadaala g’abaserikale ba poliisi 100 mu ngeri etaagoberera amateeka.\nOkunoonyereza kuzudde nti Pulezidenti Museveni bwe yalagira abaserikale ba poliisi abamu balinnyisibwe amadaala nga Febuary 4 , 2015 waaliwo amannya g’abaserikale agaakukusibwa ne gassibwa ku lukalala olwo nga tebasaanidde ng’abamu baalina emisango, abalala nga balina ebiwandiiko by’obuyigirize ebijingirire, abamu ne babuusibwa amadaala n’abandi nga baali baakamala okukuzibwa nga tewannayita wadde emyezi ebiri.\nOkusinziira ku kunoonyereza okwakoleddwa Kaliisoliiso wa gavumenti, Irene Mulyagonja abaserikale bangi baalinnyisibwa amadaala mu ngeri y’ekimpatiira.\n‘’ Ku bapoliisi 102 abaakuzibwa, 40 baabusibwa eddaala limu, 62 baalinyisibwa eddaala ne baweebwe eddala nga tebannaweza myaka esatu nga bamaze okukuzibwa nga kino kikontana n’amateeka agafuga poliisi agassibwawo mu mwaka 2010,’’ Mulyagonja bwe yategeezezza mu lipooti eyabaddeko ennaku z’omwezi Sepetember 10.\nEra nti Kayihura bino yabikkiriza wadde byali bikontana n’amateeka ng’agamba nti abaakuzibwa baali basaanidde kuba baali bakoze bulungi emirimu mu poliisi.\nMu nkola eno abapoliisi bataano baakuzibwa okutuuka ku ddaala AISP nga lino ddaala lyakusatu okuva waggulu mu poliisi, 19 baafuulibwa ba SCP, 13 ne bafuulibwa ba CP,30 baafulibwa ACP, 52 ne bafuuka ba SSP ate 65 ne bafuulibwa SP. Era oluvannyuma lw’okussibwako ennyota waliwo abeemulugunyizza Kaliisoliiso wa gavumenti n’atandika okubuuliriza.\nEnsonda zaategeezezza nti IGG yawabudde abaddukanya poliisi ennaku zino bakangavvule abaserikale abaakuzibwa nga bawaddeyo ebiwandiiko by’obuyigirize ebifu.\nAbaserikale 36 baakuzibwa wadde tebaali ku lukalala lw’abalina kukuzibwa. Era Mulyagonja ayagala abaserikale munaana abaakuzibwa nga balina emisango nabo ennyota zibaggyibweko


Amannya g'ebika agamu gagenda gafa\nAMANNYA g'ebika agamu gagenda gafa so ng'okufa kwago kuba kwoleka kufa kwa zimu ku mpisa zaffe, obulombolombo n'ebyafaayo. Abawala bangi kati beeyita mannya ga bakitaabwe, agaabwe ne bagafiisa ne batamanya nti batta byafaayo na bulombolombo bwa Buganda obwekwese era obuterekeddwa mu mannya g'ebika. Kale laba nga gano:\nErinnya lino liva mu kigambo ‘ekiwembo’ nga guno guba mukolo ogw’okutta omuntu Kabaka kwe yakuliranga. Edda, ng’eddiini tennajja, Kabaka bwe yabanga akola omukolo ogw’okukula, yagendanga ewa Kasujja, Omutaka w’Engeye mu muwafu gwe baayitanga Nnaabonganaani olwo Kabaka n’alyoka abuuza nti Nnaabonga n’ani?. Omuntu eyasookanga okuddamu nti nange nga bamukwata era oluvannyuma baamuttanga ng’okuttibwa kwe kwe kuyitibwa ekiwembo, nga bagamba nti Kabaka mukoka, mw’ayita agenda n’ekiwembo. Ekyalo kwe baamuttiranga nga nakyo kiyitibwa Kiwembo. Mu kiwembo kino mwe muva erinnya Buwembo ly’oyinza okugamba nti litegeeza omuntu ow’akamwa akangu.\nBano Baamafumbe. Kaweesa eyasooka yali mutabani wa Walusimbi nga muweesi nnyo kye baava bamutuuma Kaweesa eritegeeza omuweesi.\nOkuggya Bakabaka empanga (olumu luyitibwa luwanga) kyava dda. Kigambibwa nti akalombolombo kano kaviira ddala ku Kabaka Kintu. Kigambibwa nti mu lubiri lwa Kintu e Magonga mwalimu omugugu ogutaakwatibwangako era Abataka nga bagamba nti nga tebamanyi kigulimu. Wabula Sir Apolo Kaggwa agamba nti oluvannyuma ennyo bwe baagusumulula ne basangamu empanga bbiri entereke, nga bateebereza nti olumu lwali lwa Kintu olulala lwa Chwa Nabakka, Bakabaka abagambibwa nti baabula bubuzi. Kyokka abamu bagamba nti olwokubiri lwandiba nga lwali lwa Nambi muka Kintu. Apolo Kaggwa agamba nti abataka baali balimba okugamba nti tebamanyi kiri mu mugugu era nga kiteeberezebwa nti osanga empanga baazitereka nga balowooza nti bwe baliba baddayo gye baava okujja mu Buganda nti baliddayo nazo. Mu mpanga zino mwe muva erinnya Mpanga.\nErinnya lya bawala nga liva mu kigambo okuboneka ekitegeeza okulabika okw’ekintu ekyagalwa nayE nga tekitera kulabikalabika. Okuboneka kukozesebwa ku mwezi ne ku Kabaka. Oyinza okugamba nti Nakiboneka litegeeza omuntu nnantalabikalabika.\nErinnya lya balenzi nga liva mu kigambo kusiiga. Edda abataka n’abakungu baawangayo abaana baabwe mu lubiri ewa Kabaka bakulire eyo nga bamuweereza. Kuno kwe kwayitibwanga okusiiga. Musiige wandigambye nti ye mwana gwe bawaddeyo mu lubiri okuweereza Kabaka.\nLino linnya lya basajja ng’ensibuko yaalyo eviira ddala ku Kabaka Kimera.Omulangira Kalemeera bwe yazaala mu muka Kabaka Winyi ayitibwa Wannyana omwana, omwana oyo eyatuumibwa Kimera baamukweka mu kirombe kye baatuuma mugabi era wano we wava erinnya Mugabi ly’oyinza okugamba nti litegeeza omuntu akweka ebyama.\nAmannya gano gategeeza eriggwa ekkomerere mu ttaka lye liyitibwa lukenge. Ensibuko yaago etandikira ku Ssekabaka Ndawula eyali Kabaka owa 22 ng’obaze okuva ku Kintu. Ono omulongo we yamutuuma Lukenge ng’agamba nti obuyinza bwa Kabaka bufaanana n’eriggwa ekkomerere mu ttaka , bw’oliyitako likufumita. Noolwekyo Lukenge ne Nalukenge gategeeza eriggwa ekkomerere mu ttaka.\nLino nalyo litandikira ku Ssekabaka Ndawula eyatuuma olubiri lwe erinnya Kasajjakaaliwano n’agamba nti litegeeza kitiibwa nti omusajja bw’amala okufa nga bamwogerako nti ‘Akasajja ako bwe kaabeeranga mu maka gaako wano nga kalina ekitiibwa n’amalala’ (Laba Empisa Za Baganda ekya Sir Apolo Kaggwa). Erinnya lino oluvannyuma lye baasalako ne lifuuka Kasajja.\nErinnya lino litandikira ku Ssekabaka Ndawula. Omu ku bakazi be, Nakidde Luyiga, bwe yafuna olubuto ne lumuyisa bubi ng’awandawanda buli kiseera era lumu Kabaka yamugoba ku mmere olw’okuwandawanda ng’agamba nti awanda mu mmere. Kabaka Ndawula yalagira eyali Ssekiboobo, Nkalubo, atte Luyiga ng’amulanga kuwanda malusu nga balya. Nkalubo yatya okumutta n’afunayo omukazi omulala ow’olubuto n’amutta n’akweka Luyiga. Bwe yazaala omulangira, Nkalubo n’amutwalira Kabaka era bwe yalaba omwana ng’amufaanana ate n’ajjukira nnyina bwe yawanda amalusu nga balya kwe kumutuuma Mawanda (Laba akatabo Ekitiibwa Kya Buganda) . Wano we wava erinnya Mawanda ly’oyinza okugamba nti litegeeza omuntu omuwanduzi w'amalusu oba omujama.\nLino linnya lya basajja nga liva mu kigambo okusaaka ekikozesebwa mu kukomaga. Bw’omala okuggya ekikuta ku mutuba n’okukikalakata olwo ozzaako okusaaka ng’okozesa ensaamu ensaaka. Okusaaka kwe kukubaAkuba ekikuta kino ne kigaziwagaziwa nga bwe kigonderera. Mu kusaaka mwe muva erinnya Ssaaka.\nErinnya lino lya basajja nga liva mu buseekende (akamu kaseekende). Obuseekende bwe buti obumera ku tteete obwo obuyitamu ne buwanvuwa, obubaako kyenvu. Edda abamu baabuzimbisanga enju. Mu buseekende buno mwe muva erinnya Kasekende.\nLino lya bawala nga liva mu kigambo kusiwa. Okusiwa kukozesebwa mu lulimi lwa kuyiisa mwenge ng’omuntu addira omuwemba omusiike gwe bamaze okusa n’aguyiwa ku mubisi olwo n’agutabula n’ebibatu gunoge nga tannagubikka gufuuke omwenge. Nassiwa wandigambye nti litegeeza okulunga omubisi n’omuwemba omuse.\nMUGWANYA NE NAMUGWANYA:\nGano gatera kutuumibwa Bankima. Aboobutiko nabo bagatuuma. Ensibuko y’erinnya lino eri ku Ssekabaka Kimbugwe ng’ono yali mwana wa Ssuuna I. Kimbugwe bwe yalya obwakabaka n’akuba ekibuga kye ku lusozi lwe yayita Bugwanya era n’olubiri lwe n’alutuuma Bugwanya kye yagamba nti kitegeeza nti 'tutabaganye'. Mu Bugwanya mwe muva erinnya Mugwanya ly’oyinza okugamba nti litegeeza omutabaganya.\nLino linnya lya bawala nga liva mu kigambo ensukusa ekitegeeza ekitooke ekito ekitannaba kussa. Edda Abaganda nga baakatandika okulima n’okusimba ensuku oli yajjanga ewa munne alabe oba alinayo ku ttooke oli n’amuddamu nti 'nedda ensuku nsa, ebitooke bikyali bito'. Ensuku nsa mwe muva ekigambo ensukusa ekivaamu erinnya Nansukusa. Nansukusa oyinza okugamba nti litegeeza ekitooke ekitannassa.\nMAGALA NE NAMAGALA:\nErinnya lino lirabika liva mu kigambo mugala ekitegeeza akayumba ke bazimba ku kiswa ekisaze basobole okukibikka enswa zireme kubuukira mu bire. Kyokka kirabika Aboolugave okutuuma Magala ne Namagala baakiggya ku butaka bw’owessiga Natiigo obuli e Magala mu Ssingo.\nLinnya lya basajja nga liva mu bisassalala ebifubutuka mu kiswa eky’ennaka ebimerako obutiko obunakanaka ebiyitibwa ebikoyo. Ebintu ebyo abamu bye bayita enkanja z’obutiko mu Luganda olutuufu biyitibwa bikoyo, bwe biba eby’enswa ennaka era mwe muva erinnya Kikoyo.\nLitera kutuumwa basajja abeddira Endiga nga liva mu kigambo kusubula ekikozesebwa mu lulimi lw’okukomaga. Omukomazi bw’aba aggya oba okuyubuluza ekikuta ku mutuba ky’agenda okukolamu olubugo okwo kwe bayita okusubula. Noolwekyo oyinza okugamba nti Kalyesubula litegeeza okuyubuluza ekikuta ky’omutuba okuva ku muti ng’ogenda okukikomagamu olubugo.\nLino nalyo liva mu lulimi lwa kukomaga. Ekikuta ekiva ku mutuba kye bagenda okukomagamu olubugo kiyitibwa mukaaku kati oba olina okukikalakata ne kivaako ebigalagamba ebyo eby’okungulu. Akambe akeeyambisibwa mu kukalakata omukaaku kayitibwa kkuutu era mwe muva erinnya ssemukuutu ly’oyinza okugamba nti litegeeza akambe akeeyambisibwa mu kukalakata omukaaku nga bagenda okugukolamu olubugo.\nKABUGO NE NAKABUGO:\nAmannya gano gombi ga bantu abeddira Enkima, bajjajja ba Buganda, nga gava mu kyambalo ekikulu ekya Buganda, olubugo. Kabaka bw’akisa omukono, okufuna anaamuddira mu bigere, omulangira amusikira amala kubikka njole kabugo. Omulangira kasita abikka akabugo olwo nga Buganda efunye Kabaka. Mu kabugo kano mwe muva amannya Kabugo ne Nakabugo. Olubugo olutono ate nga lulungi oyinza okuluyita akabugo noolwekyo Kabugo ne Nakabugo gategeeza olubugo olutono ate nga lulungi.\nErinnya lino litera kusangibwa mu balangira nga liva mu kigambo okugolooba ekikozesebwa okutegeeza enjuba ng’ekkirira oba ng’eggweerayo, obudde nga busemberera okuziba. Abamu oluusi bakikozesa okutegeeza okugenda. Oyinza okugamba nti Ggolooba litegeeza enjuba ng’eggweerayo oba ng’ekkirira.\nErinnya lino liva mu kigambo nkata ekitegeeza olulagala oluzinge n’olufunya bulungi ofunemu ekintu kye weEtissa olwo kye weetisse kireme kukunyiga.\nLino lya basajja nga liva mu kigambo okugandaala ekitegeeza okugalamirako oba okuwummulako kyokka nga teweebase. Emmuli bwe ziggyiira mu luyiira bwe zigwa wansi nazo ziyitibwa Magandaazi. Oyinza okugamba nti Magandaazi litegeeza okuwummulako.


Bajjo ajja kugira alindako kuby'okuwulira okusaba kw'okweyimirirwa, azziddwayo e Luzira - Watchdog Uganda\nOMUTEGESI we bivvulu era nga kati yafuuka munnakisinde kya People Power Andrew Mukasa amanyiddwanga Bajjo Events olwaleero kitegerekese nti ajja kugira alindako okuwulira okusaba kw’okweyimirirwa kwe yassa mu kkooti olwo Mulamuzi awulira omusango gwe Stella Amabillis okuba omulwadde.\nOlwaleero Bajjo abadde aleteddwa mu kooti nga bwe yali yalagirwa kyokka kimubuseeko okutegezebwa nti omulamuzi abadde alina okuwulira okweyimirirwa kwe nga bwe yali yasaba gye buvuddeko taliiwo, era nga mulwadde teyewulira bulungi.\nWano ategezeddwa nti ajja kuddizibwa mu kkooti nga 11 omwezi guno, era ku olwo kkooti bwegenda okuwulira okusaba kwe, era naddizibwayo mu kkomera e Luzira.\nBajjo ono yakwatibwa abakuuma ddembe bwe yali mu kibangirizi kya Centenary Park mu Kampala bwe yali mu lukungaana lwa bannamawulire nga ayogera ku misinde mubuna byalo ezaali zimanyiddwanga The Power Marathon, Poliisi kye yagamba nti byonna byali bigendereddwamu kukuma mu bantu muliro, nga kwogasse ebimu ku bigambo bye yayogerera mu katambi akatambulira ku mitimbagano nti agenda kujjako Gavumenti nga okulonda kwa 2021 tekunatuuka.\nOno yaggulwako omusango gw’okukuma mu bantu omuliro wansi wa kawayiro 89(i) mu mateeka agafuga eggwanga lino.\nOludda oluwaabi lugamba nti Andrew Mukasa ono mu mwezi gw’omukaaga omwaka guno nga asinziira mu bitundu bye Ggwanga ebyenjawulo okuli Mbarara, Ibanda Kampala ne bilala yekwata akatambi akakuma mu bantu omuliro bakyawe Pulezidenti Yoweri Kaguta Museveni era beetabe mu bikola eby’okumamulako Gavumenti ya NRM mu buyinza.\nList: Uganda's most popular TV shows


Bukedde Online - Engeri amagye gye gaasazeeko Chaka Chaka\nBayiye abaserikale abanaakuuma abantu\nEyasangibwa n’ekiso azzeemu okukwatibwa\nBobi Wine nga yeekubya selfie ne Chaka Chaka ne Barbie omwaka oguwedde.\nAMAGYE gaasazeeko omuyimbi Yvonne Chaka Chaka ku wooteeri mwe yasuze e Nakasero.\nWaabaddewo okusika omuguwa ku ky’okumutikka ku nnyonyi okumuzza e South Africa abalala nga bagamba nti okumugaana okuyimba mu Nkuuka kijja kuwa ekifaananyi ekibi naddala eri abalambuzi.\nWabula nga bagamba nti okumukkiriza asooke kukola bweyamo nti tajja kuyimba nnyimba ze okuli olwa Freedom (kuba ne Bobi Wine ayimba Freedom). Era aleme kwogera ku bya Bobi Wine oba ebyobufuzi bya wano.\nChaka Chaka, enzaalwa y’e South Africa yazze mu Uganda okuyimba mu Nkuuka mu lubiri e Mmengo nga December 31, ng’abantu ba Kabaka bayingira omwaka. Kyokka ku Lwokubiri ku makya amagye gaasazeeko wooteeri ya Pearl of Africa e Nakasero gye yasuze.\nAbajaasi, poliisi abaabadde ne mmundu beegattiddwako abaserikale abaabadde mu leeya ne basalako ekkubo erigenda ku woteeri okuva ku kkubo eriyingira mu maka g’obwapulezidenti e Nakasero, okuyita ku kkanisa ya All Saints okutuukira ddala ku woteeri.\nKu mulyango gwa wooteeri we waabadde okwaza buli ayingira. Okukukkiriza okuyingira ng’osooka kunnyonnyola ky’ogenda okukolayo. Abalina kkamera bonna baazibaggyeeko. Abajaasi abalala baayingidde munda mu wooteeri ku ssaawa nga 5 ne balagira Chaka Chaka afulume.\nChaka Chaka (owookubiri ku kkono) ng’ayimba ku Seren ne Bobi Wine\nYabadde n’omu ku baamuleese Aloysius Matovu Junior era omu ku bategesi b’Enkuuka. Nga batuuse mu luggya lwa wooteeri, Matovu baamuggyeeko essimu ne bamulagira afulume mangu.\nChaka Chaka olwo n’asigala yekka n’abaserikale. Yabadde ayambadde ekitengi ng’asibye n’ekitambaala ku mutwe nga ku maaso ataddeko gaalubindi engazi ez’omusana.\nAba Bukedde abaakubye ebifaananyi, essimu zaabaggyidwako amagye ne gabisangula olwo Chaka Chaka ne bamulinnyisa emmotoka ne bamufulumya. Bukedde yayogedde n’abamu ku baserikale abaamukutte ne bagamba nti bakikoze kumutaasa n’obutaswaza Uganda oluvannyuma lw’okufuna amawulire nti waliwo abaabadde bategese okumukolako effujjo mu Nkuuka.\nBaagambye nti Chaka Chaka baamunnyonnyodde bye baabadde bazudde era n’akkiriza nga takakiddwa okugenda n’amagezi agaamuweereddwa obutayimba mu Lubiri. Wadde nga waabaddewo okufuba okulaba ng’akkirizibwa. Kigambibwa nti abajaasi kwabaddeko n’abeggye erikuuma Pulezidenti (SFC).\nOmwogezi wa SFC, Jimmy Omara yategeezezza Bukedde nti yabadde mu kyalo Arua nga tamanyi byabaddewo ku Chaka Chaka. Kyokka oluvannyuma yategeezezza nti ebya Chaka Chaka byakoleddwaako poliisi, aba SFC tebabiriimu n’ajuliza omwogezi wa poliisi Fred Enanga.\nBoofiisa ba poliisi baabadde n’olukiiko okusalawo ku ngeri y’okukomekkereza ebya Chaka Chaka. Bino okubaawo ebigambo byasoose kuyiting’ana nga Chaka Chaka bwe yabadde agaaniddwa okuyimba mu lubiri olw’ennyimba ze ezirwanirira eddembe lyobuntu okuli lwe yayimba ne Bobi Wine ku Serena mu July 2018 olwa Freedom Bobi Wine ali mu Amerika\nChaka Bobi Wine mu kiseera kino ali mu Amerika, kyasoose kutegeezebwa nti naye yabadde waakugenda mu Nkuuka. Ensonga zaayongedde okutabuka, Abeebyokwerinda bwe baategeezeddwa nti Abitex (Abby Musinguzi) owa People Power era omutegesi w’ekivvulu kino alina pulaani eyingiza ebya Bobi Wine mu Nkuuka.\nOmwaka oguwedde Bobi Wine yayimba mu Nkuuka kyokka waasooka kubaawo kusika muguwa ng’abeebyokwerinda bamugaanyi.\nWabula baamukkiriza ayimbire Kabaka kyokka mu Lubiri n’egaanibwayo abambadde obukoofiira bwa People Power n’obusaati. Abategesi abalala Andrew Mukasa Bajjo ne Matovu nabo ba People Power era be babadde abategesi b’ebivvulu bya Bobi Wine ebizze bisazibwamu.\nBajjo ne Abitex baawaaba omusango mu kkooti nga bawakanya poliisi okugaana Bobi Wine okuyimba ne kivaako okubafiiriza ssente ze bassa mu bivvulu ebisazibwamu.\nChaka Chaka bwe yajja mu Uganda omwaka oguwedde mu kiseera Bobi Wine we yabeerera mu kkomera yamuyita Nelson Mandela wa Uganda era n’akunga Bannayuganda okukozesa buli kye balina okuli emikutu gya yintaneti okulwanirira gwe yayita “Mandela wange”.\nKyokka abategesi b’Enkuuka baabadde bakola ekisoboka okuli okubiyingizaamu abakungu ba Gavumenti okuli Minisita w’Ebyobulambuzi okulaba nga Chaka Chaka akkirizibwa okuyimba okwewala kye baayise okuwa Uganda erinnya ebbi ekiyinza n’okukosa ebyobulambuzi.


Weereza Yakuwa n’Omutima Gwo Gwonna! |Ogw’Okusoma\nAsa, Yekosafaati, Keezeekiya, Yosiya\n“Ai Yakuwa, nkwegayiridde, jjukira bwe ntambulidde mu maaso go n’obwesigwa era n’omutima gwange gwonna.”—2 BASSEK. 20:3.\nENNYIMBA: 52, 65\nKitegeeza ki okuweereza Yakuwa n’omutima gwaffe gwonna?\nOkuba nti Yakuwa yasiima bakabaka abana aba Yuda kikuyigiriza ki?\nKu bakabaka abo abana ani ku bo gw’oyagala okukoppa, era lwaki?\n1-3. Kitegeeza ki okuweereza Yakuwa ‘n’omutima gwaffe gwonna’? Waayo ekyokulabirako.\nOLW’OKUBA tetutuukiridde, ebiseera ebimu tukola ensobi. Naye kasita twenenya mu bwesimbu era ne tusaba Yakuwa atusonyiwe ng’asinziira ku ssaddaaka ya Yesu, atusonyiwa. Mu butuufu, ‘tatubonereza nga bwe tugwana kubonerezebwa.’ (Zab. 103:10) Kyokka Yakuwa okusobola okusiima okusinza kwaffe, tulina ‘okumuweerza n’omutima gwaffe gwonna.’ (1 Byom. 28:9) Naye ekyo tuyinza tutya okukikola ng’ate tetutuukiridde?\n2 Okusobola okumanya eky’okuddamu mu kibuuzo ekyo, ka tulabe enjawulo eriwo wakati wa Kabaka Asa ne Kabaka Amaziya. Bakabaka ba Yuda abo bombi baakola ebirungi mu maaso ga Yakuwa, naye ye Asa yabikola n’omutima gwe gwonna. (2 Byom. 15:16, 17; 25:1, 2; Nge. 17:3) Bakabaka abo bombi baali tebatuukiridde era baakolanga ensobi. Naye okutwalira awamu, Asa teyava mu makubo ga Yakuwa, kubanga yaweereza Katonda ‘n’omutima gwe gwonna.’ (1 Byom. 28:9) Kyokka ye Amaziya teyaweereza Yakuwa na mutima gwe gwonna. Amaziya bwe yakomawo ng’ava okuwangula abalabe ba Katonda, yaleeta bakatonda ab’obulimba n’atandika okubasinza.—2 Byom. 25:11-16.\n3 Okuweereza Yakuwa n’omutima gwaffe gwonna kitegeeza okumwemalirako obulamu bwaffe bwonna. Emirundi mingi mu Bayibuli ekigambo “omutima” kikozesebwa okutegeeza ekyo omuntu ky’ali munda. Kizingiramu ebyo omuntu by’ayagala, by’alowooza, n’ebiruubirirwa bye. Omuntu aweereza Yakuwa n’omutima gwe gwonna taba munnanfuusi. Taweereza Yakuwa lwa kutuusa butuusa mukolo. N’olwekyo, wadde nga tetutuukiridde, singa tweyongera okwemalira ku Yakuwa nga tetuliimu bunnanfuusi bwonna, tuba tumuweereza n’omutima gwaffe gwonna.—2 Byom. 19:9.\n4 Okusobola okutegeera kye kitegeeza okuweereza Katonda n’omutima gwaffe gwonna, ka tulabe ebikwata ku Asa ne bakabaka abalala basatu aba Yuda—Yekosafaati, Keezeekiya, ne Yosiya. Bakabaka abo bonna baakola ensobi naye baali basiimibwa mu maaso ga Yakuwa. Lwaki Katonda yakitwala nti bakabaka abo baamuweereza n’omutima gwabwe gwonna, era tuyinza tutya okubakoppa?\nASA YAWEEREZA YAKUWA “N’OMUTIMA GWE GWONNA”\n5. Biki Asa bye yakola?\n5 Asa ye yali kabaka wa Yuda ow’okusatu oluvannyuma lw’obwakabaka bwa Isirayiri obw’ebika ekkumi okwekutula ku Yuda. Yasaanyawo okusinza ebifaananyi mu bwakabaka bwe era n’agoba ne bamalaaya abasajja mu yeekaalu. Era yagoba Maaka jjajjaawe omukazi “ku bwa nnamasole, kubanga yali akoze ekifaananyi ekyesisiwaza.” (1 Bassek. 15:11-13) Ate era Asa yakubiriza abantu “okunoonya Yakuwa . . . n’okukwata Amateeka n’ebiragiro.” Asa yakola kyonna ekisoboka okuyamba abalala okusinza Yakuwa.—2 Byom. 14:4.\n6. Kiki Asa kye yakola ng’Abeesiyopiya balumbye ensi ye?\n6 Yakuwa yawa Yuda emirembe mu myaka ekkumi egyasooka egy’obufuzi bwa Asa. Oluvannyuma Zeera Omwesiyopiya yalumba Yuda ng’alina abasirikale 1,000,000 n’amagaali 300. (2 Byom. 14:1, 6, 9, 10) Kiki Asa kye yakola? Yeesiga Yakuwa. (Soma 2 Ebyomumirembe 14:11.) Yakuwa yaddamu essaala ya Asa n’amuyamba okuwangula Abeesiyopiya n’asaanyaawo eggye lyabwe. (2 Byom. 14:12, 13) Ebiseera ebimu, bakabaka ne bwe bataabanga beesigwa eri Yakuwa, Yakuwa yayambanga Abayisirayiri okuwangula abalabe baabwe olw’erinnya lye. (1 Bassek. 20:13, 26-30) Naye ku mulundi guno Yakuwa yayamba abantu be olw’okuba Asa yamwesiga. Yakuwa yaddamu okusaba kwa Asa n’amuyamba okuwangula olutalo olwo. Kyo kituufu nti oluvannyuma Asa alina bye yakola ebitaasanyusa Yakuwa. Ng’ekyokulabirako, lumu mu kifo ky’okwesiga Yakuwa amuyambe, yeesiga kabaka wa Busuuli. (1 Bassek. 15:16-22) Naye okutwalira awamu Katonda yakitwala nti Asa yamuweereza “n’omutima gwe gwonna.” Tuyinza tutya okukoppa Asa?—1 Bassek. 15:14.\n7, 8. Oyinza otya okukoppa Asa?\n7 Buli omu ku ffe asaanidde okwekebera okulaba obanga omutima gwe gwemalidde ku Katonda. Weebuuze, ‘Ndi mumalirivu okusanyusa Yakuwa, okulwanirira okusinza okw’amazima, n’okukuuma abantu be baleme kwonoonebwa bikolwa bibi?’ Lowooza ku buvumu Asa bwe yayoleka okusobola okugoba jjajjaawe Maaka ku bwa “nnamasole.” Oboolyawo tolina muntu yenna gw’omanyi eyeeyisa nga Maaka, naye waliwo embeera mw’oyinza okwetaagira okukoppa Asa. Ng’ekyokulabirako, watya singa omu ku b’eŋŋanda zo oba mukwano gwo akola ekibi eky’amaanyi era n’agaana okwenenya n’agobebwa mu kibiina? Onooba mumalirivu okulekera awo okukolagana n’omuntu oyo? Kiki omutima gwo kye gunaakukubiriza okukola?\n8 Okufaananako Asa, naawe osobola okukyoleka nti oweereza Yakuwa n’omutima gwo gwonna ng’omwesiga, ne mbeera enzibu ennyo. Ng’ekyokulabirako, banno ku ssomero bayinza okukusekerera oba okukuyisa obubi olw’okuba oli Mujulirwa wa Yakuwa. Oba banno ku mulimu bayinza okukuvuma olw’okubaako ennaku z’osaba okusobola okwenyigira mu bintu eby’omwoyo oba olw’obutakola kusukka ssaawa za kunnyukirako. Mu mbeera ng’eyo, osaanidde okusaba Yakuwa nga Asa bwe yakola. Weesige Yakuwa onywerere ku ekyo ky’omanyi nti kye kituufu. Nga Yakuwa bwe yayamba Asa n’amuwa obuvumu, naawe ajja kukuyamba.\n9. Tuyinza tutya okulaga nti tuweereza Yakuwa n’omutima gwaffe gwonna nga tubuulira?\n9 Abaweereza ba Yakuwa tebeerowoozaako bokka. Asa yakola kyonna ekisoboka okuyamba abalala okusinza Yakuwa. Naffe tusaanidde okuyamba abalala “okunoonya Yakuwa.” Yakuwa kimusanyusa nnyo bw’alaba nga tukola kyonna ekisoboka okubuulira abalala ebimukwatako olw’okuba tumwagala era olw’okuba twagala abalala bafune obulamu obutaggwaawo.\nYEKOSAFAATI YANOONYA YAKUWA\n10, 11. Oyinza otya okukoppa Yekosafaati?\n10 Yekosafaati mutabani wa Asa “yatambulira mu kkubo lya Asa kitaawe.” (2 Byom. 20:31, 32) Mu ngeri ki? Okufaananako kitaawe, Yekosafaati yakubiriza abantu okunoonya Yakuwa. Yatuma abasajja mu bibuga bya Yuda okuyigiriza abantu nga bakozesa “ekitabo ky’Amateeka ga Yakuwa.” (2 Byom. 17:7-10) Yagenda ne mu bwakabaka bwa Isirayiri obw’ebika ekkumi mu kitundu kya Efulayimu eky’ensozi, ‘okukomyawo abantu eri Yakuwa.’ (2 Byom. 19:4) Yekosafaati ‘yanoonya Yakuwa n’omutima gwe gwonna.’—2 Byom. 22:9.\n11 Ffenna tusobola okwenyigira mu mulimu gw’okuyigiriza abantu Yakuwa gw’akola leero. Buli mwezi ofuba okuyigiriza abantu Ekigambo kya Katonda, basobole okutandika okuweereza Yakuwa? Bw’ofuba okukola bw’otyo Yakuwa ajja kukuwa emikisa osobole okufuna b’oyigiriza Bayibuli. Olina ekiruubirirwa ekyo era osaba Yakuwa akuyambe okukituukako? Oli mwetegefu okuyigiriza abantu Bayibuli ne bwe kiba nti ekyo kikwetaagisa okwefiiriza ebiseera ebimu eby’okuwummula? Nga Yekosafaati bwe yagenda mu kitundu kya Efulayimu okuyamba abantu okudda eri Yakuwa, naffe tusobola okunoonya abo abaggwaamu amaanyi mu by’omwoyo. Ate era abakadde mu kibiina basobola okufuba okukyalira n’okuyamba abantu abaagobebwa mu kibiina abali mu kitundu kyabwe abayinza okuba nga baalekayo ebikolwa byabwe ebibi.\n12, 13. (a) Yekosafaati bwe yayolekagana n’embeera enzibu n’atya, kiki kye yakola? (b) Lwaki tusaanidde okukoppa Yekosafaati?\n12 Okufaananako kitaawe Asa, Yekosafaati yeesiga Katonda ne bwe yali alumbiddwa eggye eddene ennyo. (Soma 2 Ebyomumirembe 20:2-4.) Yekosafaati yatya! Wadde kyali kityo, ‘yamalirira okunoonya Yakuwa.’ Yasaba Yakuwa n’amutegeeza nti ye n’abantu be baali ‘tebalina maanyi kwaŋŋanga kibiina ekyo ekinene’ era nti ye n’abantu be baali tebamanyi kya kukola. Yekosafaati yeesiga Yakuwa n’omutima gwe gwonna era n’amugamba nti: “Amaaso gaffe gatunuulidde ggwe.”—2 Byom. 20:12.\n13 Okufaananako Yekosafaati, naffe ebiseera ebimu tutya era tuba tetumanyi kya kukola. (2 Kol. 4:8, 9) Yekosafaati bwe yali mu mbeera ng’eyo, yasaba Yakuwa ng’abantu bonna bawulira n’amutegeeza engeri ye n’abantu be gye baali bawuliramu. (2 Byom. 20:5) Emitwe gy’amaka basobola okukoppa Yekosafaati nga basaba Yakuwa okubawa obulagirizi n’okubanyweza nga bafunye ebizibu. Tosaanidde kutya kweyabiza Yakuwa ng’ab’omu maka go bawulira. Ekyo kisobola okuyamba ab’omu maka go okukiraba nti weesiga Yakuwa. Yakuwa yayamba Yekosafaati era naawe ajja kukuyamba.\nKEEZEEKIYA YEEYONGERA OKUKOLA EBIRUNGI\n14, 15. Keezeekiya yakiraga atya nti yali yeesiga Yakuwa?\n14 Keezeekiya ye kabaka omulala owa Yuda ‘eyanywerera ku Yakuwa.’ Ekyo yakikola wadde nga kitaawe yassaawo ekyokulabirako ekibi era nga yasinzanga bifaananyi. Keezeekiya “yaggyawo ebifo ebigulumivu, n’amenyaamenya empagi ezisinzibwa, era n’atemaatema n’ekikondo ekisinzibwa. Yabetenta n’omusota ogw’ekikomo” Musa gwe yakola, mu kiseera ekyo abantu gwe baali batandise okusinza. Yeemalira ku Yakuwa kubanga “yeeyongera okukwata ebiragiro Yakuwa bye yawa Musa.”—2 Bassek. 18:1-6.\n15 Ne mu kiseera obwakabaka bwa Bwasuli, obwali obufuzi kirimaanyi, we bwalumbira Yuda, Keezeekiya yeesiga Yakuwa n’omutima gwe gwonna. Sennakeribu, kabaka wa Bwasuli yavuma Yakuwa era n’agezaako okutiisatiisa Keezeekiya yeeweeyo mu mikono gye. Wadde kyali kityo, Keezeekiya yasaba Yakuwa n’akiraga nti yali amwesiga nti ajja kulokola abantu be. (Soma Isaaya 37:15-20.) Katonda yaddamu essaala ye n’asindika malayika n’atta Abaasuli 185,000.—Is. 37:36, 37.\n16, 17. Oyinza otya okukoppa Keezeekiya?\n16 Oluvannyuma Keezeekiya yalwala n’abulako katono okufa. Yasaba Yakuwa ajjukire engeri gye yali atambulidde mu maaso ge n’obwesigwa. (Soma 2 Bassekabaka 20:1-3.) Tukimanyi nti Ebyawandiikibwa biraga nti mu kiseera kino Katonda takyawonya bantu mu ngeri ya kyamagero oba okwongezaayo ekiseera ky’obulamu bwabwe. Wadde kiri kityo, okufaananako Keezeekiya, buli omu ku ffe asobola okusaba Yakuwa n’amugamba nti: “Ntambulidde mu maaso go n’obwesigwa era n’omutima gwange gwonna.” Okkiriza nti Yakuwa asobola okukulabirira ne bw’oba ng’oli mulwadde?—Zab. 41:3.\n17 Kiki ekirala kye tuyigira ku Keezeekiya? Oboolyawo wayinza okubaawo ekintu ekyagala okwonoona enkolagana yaffe ne Yakuwa oba ekitumalako ebiseera bye twandimaze nga twenyigira mu bintu eby’omwoyo. Ng’ekyokulabirako, leero abantu bangi bagulumiza abantu abatutumufu, kyenkana ne babatwala nga bakatonda. Bangi bamala ebiseera bingi nga basoma ebikwata ku bantu abo n’okutunuulira ebifaananyi by’abantu abo. Bangi bamala ebiseera bingi nga bawuliziganya n’abalala ku Intaneeti. Kyo kituufu nti tusobola okukozesa Intaneeti okuwuliziganya n’ab’eŋŋanda zaffe oba ne mikwano gyaffe, naye bwe tuteegendereza tuyinza okwesanga nga tumalira ebiseera bingi ku Intaneeti. Ate era bwe tukiraba nti abantu bangi baagala okusoma oba okulaba ebyo bye tuteeka ku Intaneeti kiyinza okutuleetera amalala. Oba bwe tukitegeera nti abamu balekedde awo okwettanira ebyo bye tuteeka ku Intaneeti, kiyinza okutuleetera okunyiiga. Olowooza omutume Pawulo ne Akula ne Pulisikira baamalanga ebiseera bingi nga bagezaako okumanya ebikwata ku bantu ab’enjawulo, naddala abo abaali batasinza Yakuwa? Ebyawandiikibwa biraga nti Pawulo “yeemalira ku kubuulira ekigambo.” Ate Pulisikira ne Akula baakozesanga ebiseera byabwe ‘okunnyonnyola abalala ekkubo lya Katonda.’ (Bik. 18:4, 5, 26) Buli omu ku ffe asaanidde okwebuuza, ‘Nneewala okugulumiza abantu abatutumufu? Nneewala okumalira ebiseera ebingi ku bintu ebitali bikulu?’—Soma Abeefeso 5:15, 16.\nYOSIYA YAKWATA AMATEEKA GA YAKUWA\n18, 19. Oyinza otya okukoppa Yosiya?\n18 Kabaka Yosiya, naye yakwata amateeka ga Yakuwa “n’omutima gwe gwonna.” (2 Byom. 34:31) Bwe yali ng’akyali mutiini, “yatandika okunoonya Katonda wa Dawudi,” era bwe yaweza emyaka 20, yatandika okusaanyaawo okusinza ebifaananyi mu Yuda. (Soma 2 Ebyomumirembe 34:1-3.) Yosiya yafuba nnyo okukola Katonda by’ayagala okusinga bakabaka ba Yuda bangi. Wadde kyali kityo, ekitabo omwali Amateeka ga Musa bwe kyazuulibwa era ne kisomebwa mu maaso ge, Yosiya yakiraba nti yali yeetaaga okukola Katonda by’ayagala mu ngeri esingawo. Yakubiriza n’abalala okuweereza Yakuwa. N’ekyavaamu, mu nnaku ze zonna abantu “tebaalekera awo kugoberera Yakuwa.”—2 Byom. 34:27, 33.\n19 Okufaananako Yosiya, abaana basaanidde okutandika okunoonya Yakuwa okuviira ddala nga bakyali bato. Kabaka Manase, eyali yeenenyezza, ayinza okuba nga ye yayigiriza Yosiya ebikwata ku Katonda. Abaana, mufube okukola emikwano n’ab’eŋŋanda zammwe oba n’ab’oluganda mu kibiina abaweerezza Yakuwa n’obwesigwa era mubasabe bababuulire engeri Yakuwa gy’abayambyemu. Ate era okusoma Ebyawandiikibwa kyakwata nnyo ku Yosiya era ne kimukubiriza okubaako ky’akolawo. Mu ngeri y’emu, naawe bw’onoosoma Ekigambo kya Katonda kijja kukukubiriza okuba omumalirivu okuba omwesigwa eri Yakuwa era ekyo kijja kukuleetera essanyu, kikuyambe okunyweza enkolagana yo ne Yakuwa, era kikukubirize okuyamba abalala okunoonya Katonda. (Soma 2 Ebyomumirembe 34:18, 19.) Okusoma Bayibuli era kisobola okukuyamba okulaba wa we weetaaga okulongoosaamu mu buweereza bwo eri Katonda. Bw’olaba we weetaaga okulongoosaamu, fuba okukola enkyukakyuka ezeetaagisa nga Yosiya bwe yakola.\n20, 21. (a) Kiki bakabaka abana be tulabye kye bafaanaganya? (b) Kiki kye tujja okulaba mu kitundu ekiddako?\n20 Biki bye tuyigidde ku bakabaka ba Yuda abana abaaweereza Yakuwa n’omutima gwabwe gwonna? Abasajja abo baali bamalirivu okukola Katonda by’ayagala n’okumuweereza obulamu bwabwe bwonna. Abalabe ab’amaanyi bwe baabalumba, beesiganga Yakuwa okubayamba. N’ekisinga obukulu, baaweereza Yakuwa olw’okuba baali bamwagala.\n21 Nga bwe tujja okulaba mu kitundu ekiddako, bakabaka abo abana balina ensobi ze baakola. Wadde kyali kityo, Yakuwa, Oyo akebera emitima, bwe yabakebera yakiraba nti baali bamuweereza n’omutima gwabwe gwonna. Wadde nga tetutuukiridde, naffe Yakuwa bw’atukebera akiraba nti tumuweereza n’omutima gwaffe gwonna? Ensonga eyo tujja kwongera okugiraba mu kitundu ekiddako.


EMIKOLO GY'OBUWANGWA GYE BAAKOZE KU REMA\nE Kyengera mu wiiki eddirira emikolo, Rema yasoose kukolebwako mikolo gya buwangwa okwanjula Hamza kolo, Rema yali ne metulooni we, Evelyn Namulondo ne bagenda e Kyengera ewa ssenga ow'ensonga, Sarah Nabatanzi ne bakola emikolo gy'okumuyingiza mu kika mu butongole.\nOmuko ow'ensonga Gerald, Semwogerere naye yabaddewo. Bangi ku abo ng'oggyeeko Ssenga Sarah Nabatanzi, Rema yabalaba ku olwo.\nBeekubisa ebifaananyi bonna lumu ate bwe baamala Rema ne yeekubisa ekifaananyi ekikye na buli omu ku abo okubikuuma ng'ekijjukizo.\nOmukolo ogwo, Muyiisa agamba nti ne maneja wa Rema, Godfrey Kayemba yakiikirirwa okulaga ekika abantu b'akola nabo. Ku olwo, Rema eyali talabanga ku bifaananyi bya bazadde be, Charles Mukiibi lwe kyamuweebwa.\nMuyiisa agamba nti, Rema yayogera ebintu bibiri ku kitaawe nti, "Eh taata nga yanzaala muto nnyo.\nAte nga yafa mangu." Wabula nti, ebyo tebaabirwako kubanga tegwali mukolo gwa nnaku.\nEbifaananyi, Rema yabasuubiza okubyokyamu kkopi ezize abibaddize babikuume. Mu balala abaali mu bifaananyi ebyo ebyakubwa ku mbaga ya John Chrisestom Muyiisa ng'awasa Rosemary Nakafuuma mu 1989, mulimu jjajja wa Rema, Aloysious Mukiibi azaala Charles Mukiibi taata wa Rema.\nKu mukolo ogwo, ab'ekika kwe baategeerezza abateesiteesi b'omukolo gwa Rema okwanjula Dr. Hamza Sebunya e Nabbingo mu Bataka ku Lwokuna nga bangi bwe baali tebannafuna kkaadi.\nGavumenti ewabudde abantu ku ttivvi za Digito\nMinisita alumbye abanyooma emirimu


Eddwaliro lye Sembabule litubidde mu kibululu kya masanyalaze, Abatuuze balajanye - Watchdog Uganda\nEddwaliro lye Sembabule litubidde mu kibululu kya masanyalaze, Abatuuze balajanye\nEbizimbe bye ddwaliro lye Sembabule\nAbatuuze e Sembabule balajanye olwe ddwaliro lyabwe eddene mu kitundu elya Sembabule Health Centre iv okumala ebbanga nga telirina masanyalaze ekivuddeko okukalubya eby’obujjanjabi mu kitundu.\nEmbeera eno evuddeko okuba nti abasawo mu ddwaliro lino tebakyasobola kukola ku bantu abalina ebilwadde eby’etagisa amasanyalaze okubaako.\nAbalwadde abasinze okukosebwa embeera eno mulimu abalwadde ba Aniya, ab’okukebera omusaayi n’abalala nga bano buli lwe bajja okufuna obujjanjabi bategezebwa nti bagira balindako amasanyalaze gamale okuzzibwako.\nDr. Muhamad Kawuki akulira eddwaliro yategezezza nti abadde yakafuna omulimu mu kifo kino nti kyokka yasanga eddwaliro lilina ebbanja lya bukadde 12 obwamasanyalaze agaali gaakozesebwa mu kiseera nga taliiwo, kyokka nagamba nti bagenda kulaba nga ekizibu kino bakikwasaganya gaddemu gaake amangu ddala.\nAkulira abakozi e Sembabule Willy Batalingaya yategezezza nti bamaze okukwatagana ne kitongole kya Umeme okulaba nga ekizibu kino kinogerwa eddagala.


Omukulembeze weggwanga Yoweri Tibuhaburwa Kaguta Museveni era ssentebbe wekibiina kya NRM asunsuddwa akakiiko kebyokulonda okuddamu okuvuganya ku ntebbe yobukulembeze bweggwanga lino ekisanja ekyomukaaga, naalabula bagambye nti bateekateeka okutabangula emirembe nga bakolagana nabebweeru nti agenda kubakolako. – CBS FM\nMwaami Museveni asembeddwa akulira abavubuka mu kibiina kya NRM Gadaff Nasuru nabalala era e Kyambogo atuuseeyo ku saawa sattu nekitundu awamu nemukyala we Jannet Kataha Museveni, wakati mu luseregende lwemmotoka nebyokwerinda byonna.\nAbamuwerekedde abalala kubaddeko ssaabawandiisi wekibiina kya NRM Justine Kasule Lumumba, ssaabaminisita weggwanga Dr Livingstone Ruhakana Rugunda nabalala okuva mu NRM ne gavument.\nAkakiiko kebyokulonda kasoose kwekeneenya ebiwandiiko bya Mwaami Museveni okuli ebyobuyigirize okubyeetegereza oba bituukagana neebyo ebyogerwaako mu mateeka agafuga okulondebwa kwomukulembeze weggwanga.\nEbiwandiiko ebirala ebyetegerezeddwa kubadde neebyo ebiraga nti omuntu ayagala okweesimbawo mulonzi era nga mu alijeesita yeggwanga mwaali, munnansi nebiwandiiko ebirala, era bwaatyo ssentebbe wakakiiko kebyokulonda omulamuzi simon Byabakama Mugenyi naamulangirira nti obukwakulizo bwonna abutuukiriza era naamulangirira nti asunsuddwa.\nOmulamuzi Byabakama era aliko entanda gyasibiridde mwaami Yoweri Kaguta Tibuhaburwa Museveni okuli okugoberera obukwakulizo bwonna obwasibwaawo okutangira ekirwadde kya Covid19 mu kutambuza enteekateeka ze ezokunoonya akalulu.\nMwaami Museveni mukwogerako eri eggwanga oluvanyuma lwokusunsulibwa agambye nti yakyaali President weggwanga lino, tewali muntu yenna gwagenda kukkiriza okutabangula emirembe gyagambye nti gyegyaamutwaala mu nsiko, naagamba nti waliwo abakolagana namawanga amalala okutabangula Uganda bano tabagenda kubakkiriza era anaagezaako kajja kumujjutuuka.\nMuseveni agambye nti gavument ye essira egenda kulisa nnyo kukukuuma bannansi okubatangira okukwaatibwa ekirwadde kya Covid19, naalabula bannayuganda abali mu kusaagira mu kulwadde kino nti bakikomye kubanga bannansi bangi abasoba mu 100 mu Uganda bafudde ekirwadde kino.\nMwaami Museveni ategeezeza eggwanga nti olweggulo lwaleero ku woteeri ya speke resort e Munyonyo wakwanjula manifesto yekibiina eyekisanja ekiggya 2021/2026 bwaatyo naasaba bannansi bamulindirire bamanye ebiri mu manifesto eno.\nWabula yadde akakiiko kebyokulonda nebitongole byebyokwerinda byaaweze abawagizi babesimbyeewo okugenda ku nguudo ezidda e Kyambogo okuwubira ku bantu byaabwe, mwaami Yoweri Tibuhaburwa Museveni bwabadde egenda ssi bwekibadde, abawagizi ba NRM bangi babadde ku makubo nga bamuwubirako, nga nokubiibya babyiibya kugaliba enjole nga nembuutu bwezivuga.


Bukedde Online - Entalo 10 Sheikh Muzaata z'azze alwana\nAb'e Mbarara bazimbye Ekkanisa ey'omulembe\nMarch wa 2018, Muzaata yatimpula omusomesa wa Bilal empi n'ebikonde ng'amulanga kukuba mwana we. Muzaata yamuboggolera nti toddangayo okukuba omwana wange. Amangu ago n'amupacca oluyi, omusomesa n'awunga. Ekyaddirira bayizi kwekalakaasa olw'enneeyisa ya Muzaata\nNovember wa 2017, yavumirira enkola y'ekitongole ky'ebyettaka ekya Buganda Land Board ey'okulangirira okuwandiika abantu abali ku ttaka lya Kabaka nga bwe July wa 2017, yavumirira Mariach olw'okuvvoolo Obusiraamu ng'azannya katemba we. Ebyaddirira nga Mariach agenze e Kibuli n'amwetondera mu buntu!\nJan 2016, Muzaata yalumba Abudallah Kitatta n'amulangira obufere Kitatta naye yamwanukula ne zidda okunywa!\nNovember 2016, Muzaata yalumba Gen. Kale Kayihura eyali omuduumizi wa poliisi mu ggwanga ng'amulumiriza okweyingiza mu nsonga z'Abasiraamu n'azitabula. Yamulabula nga bw'ajja okusasulira byonna by'azze akola Abasiraamu ng'avudde mu ofiisi gye yalimu.\nJune, 2016, omuyimbi Bobi Wine (Robert Kyagulanyi) yawa Muzaata ennaku 14 ng'amaze okwetondera Mmengo ku bigambo bye yali ayogedde ng'avumirira enkola y'okusolooza Etofaali.\nMu May 2015, Sheikh Muzaata yalumba Katikkiro wa Buganda Charles Peter Mayiga ng'avumirira enkola y'okukung'anya Ettoffaali. Yategeeza nti enkola eno yali terina ky'eyamba Buganda.\nMu March 2015, eyali meeya w'e Kawempe, Mubarak Munyagwa yalumba Muzaata n'asaba Katikkiro amuwe obuvunaanyizibwa bw'okumwanukulanga buli lw'anaalumbanga Mmengo. Yamulangira okufuula Obusiraamu bizinensi ye.\nAugust 5, 2017, Muzaata yalumba munnakatemba Mariach ng'amuvunaana okweyambisa katemba n'alumba abakulembeze b'Obusiraamu n'okuvvoola eddiini. Yagamba nti Mariach yali ayitiridde ng'akomye w'alina okukoma era yasaba Abasiraamu okumukuba.\n2006, obutambi bwa Muzaata ng'alumba Sheikh Shaban Mubajje bwatunda nnyo ng'amulanga okutunda emmaali y'Obusiraamu. Yakunga Abasiraamu obutaddamu kukkiririza mu Mubajje wadde okubasaazisa.\nKu basajja ababiri ntwale aliwa?\nBUKEDDE W'OLWOKUTAANO ATUUSE KU KATALE NG'ALIMU EBIKULU BINO


Bukedde Online - Batongozza etteeka ku kirime kya Vannila\nBakwatiddwa ne n'ebibbe e Nansana\nAbasoma okujjanjaba ebisolo e Makerere babanguddwa...\nETTEEKA erigenda okugobererwa abalimi ba vanilla mu gwangga litongozeddwa.\nOmukolo gw’okutongoza eteeka lino gw’abadde mu Gomboloola ye Katimu mu disitulikiti ye Luwero ku lwokutaano lwa wiiki ewedde.\nOkusinziira ku akwanagannya emirimu mu operation wealthy creation major Alex Baguma agamba nti etteeke lino ligendereddwamu okutumbula omutindo gwa vanilla ssaako n’okumalawo obubbi bwa vanilla mu gwangga ekintu ekiviiriddeko omutindo gwa vanilla okugwa.\nBaguma ategeezezza nga ekirime kino bwekiri ekyetunzi ennyo mu nsi yonna nga era buli mu munnayuganda asaanye okwenyigira mu ku kirima.\nEtteeka lino likugira okunoga vanilla omuto,obutasuubula vanilla nga tolina bbaluwa ntongole ekukkiriza,obutamala gasaanyaawo nimiro ya vanilla nga era buli Gombolola y’akubeera n’akakiiko akagenda okussa etteeka lino mu nkola.\nEbibonerezo biri wakati w’okusasula engasi ya mitwalo 40 n’okusibwa emyezi mukaaga wabula abalimi ba vanilla abetabye ku mukolo guno baagala ekibonerezo ekiweebwa omubbi wa Vannila kibeere kinene ddala okusingako.\nOmugagga Aga Sekalala nga ono ye ssentebe wa balimi ba vanilla mu gwangga nga era mu suubuzi wa vanilla ye bazizza nnyo Gavumenti okuvaayo n'ekola etteeka erigenda okuyamba okutumbula obulimi bw’e kirime kino.\nSsekalala yasabye bannayuganda kati okola ennyo nga balima vanilla ku banga alimu ssente n’abawa amagezi okuva mu lugambo ne ndowooza ekyamu nti gavumenti y'esala emiwendo gya vanilla mu myaka egiyise.\nYa sabye abalimi ba vanilla okugezaako okukuuma omutindo gwa vanilla okutuuka n’omutindo gwe nsi yonna.\nBuli kyalo e Bukunja kyakuweebwa emmundu 5 okukuuma Vanilla


Muve mu kwogera obwogezi mukole, Museveni akunze abakyala ku lunaku lwabwe – Watchdog Uganda\nMuve mu kwogera obwogezi mukole, Museveni akunze abakyala ku lunaku lwabwe\nOmukulembeze we Ggwanga Yoweri Kaguta Museveni akubirizza bannaUganda okukola ennyo bave mukwogera obwogezi.\nPulezidenti agamba nti abantu abangi bamala obudde mu bitaliimu nga n’abamu bakolera lubuto lwokka ekintu ekibakuumidde mu bwavu nga tebalina bintu mwebajja nsimbi kwekulakulanya.\nOkwogera bino abadde mu kukuza olunaku lw’Abakyala mu nsi yonna era nga emikola emikulu gibadde mumaka g’obwa Pulezidenti Entebbe.\nUganda yegasse ku Mawanga amalala okukuza olunaku lw’Abakyala mu nsi yonna era nga emikolo emikulu gibadde gy’akubeera mu disitulikiti y’e Wakiso wabula olw’ekirwadde kya Covid 19, gikwatiddwa mu maka g’omukulembeze Entebbe nga abantu babadde balubatu abagwetabyeeko.\nPulezidenti yabadde omugenyi omukul , Sipiika wa Palamenti Rebecca Alitwala Kadaga, Minisita w’ekikula ky’abantu n’obyobuwangwa Peace Mutuuzo, baminisita abalala nga kwogasse n’ababaka b’amawanga ag’enjawulo.\nBatandise n’okusaba okukulembeddwamu Bishop Joshua Lwera kyokka mukwogera kwa Pulezidenti alaze obwenyamivu olw’abannayuganda abawereraddala ebitundu 68% okuba nga bakolerera mbuto zaabwe zokka nga tebafissaawo kasente kwejja mubwavu kyayogeddeko nga eky’obulabe eri enkulakulana mu maka gyalwanirira buli kadde.\nWano Pulezidenti Museveni wasinzidde n’ategeeza nga mu Manifesto ye ey’ekisanja bwagenda okufa ennyo kukyokuterereza bannayuganda embeera basobole okuyingiza ensimbi bawone embeera embi.\nAyongeddeko nakubiriza bannakibuga okukola bave mu wolokoso okwogera buli byebasanze nebyebatamanyiiko mutwe namagulu.\nYe Minisita Omubeezi ow’ekikula ky’abantu n’obuwangwa asiimye govt okuteekawo enteekateka ez’enjawulo okulaba nga batumbula abakyala.\nAte Ssentebe w’akakiiko akakulembera abakyala muggwanga aka National Women’s Council Hajat Faridah Kibowa ategezezza nga abakyala bwebakoseddwa ennyo olw’omugalo mu biseera bya covid nga kino kyongedde obutabanguko mu maka gaabwe.\nOlunalu lwabakyala ku mulundi guno lukuziddwa ku mulamwa ogugamba nti “Okuzimba amanyi g’Abakayala okusobola okuterereza ebiseera byabwe eby’omumaaso mu mbeera y’ekirwadde kya Covid 19 kino”.


Omuyembe gwa Kalimantan, Kasturi (Mangifera casturi) - Botanix - Ekitabo ekikwata ku bimera\nOmuyembe gwa Kalimantan, Kasturi (Mangifera casturi)\nOmuyembe gwa Kalimantan (Mangifera casturi) oba Kasturi nga bwebatera okuguyita muti gumera mu bitundu bya nkuba era nga guwanvuwa mita wakati we 10 ne 30 era nga gusangibwa nnyo mu Banjarmasin ekiri mu maserengeta ga Borneo (Indonesia). Ennaku zino tegutera kulabika olw’okuba nti bagitema nnyo. Wabula ebisera ebimu gukyasimbibwa mu kitundu kino olw’obuwoomi bwegulina.\nEkibala ky’omuyembe guno kitono nnyo bw’okigerageranya ku miyembe emirala. Guzitowa gulamuzi nga 50 ku 80 buli gumu. Bweguba tegunayengera, erangi y’ekibala eba ya kiragala- wabula bwegwengera, gukyuka negufuuka gwa kikusikusi oba negudugalirira nga ekikuta kyagwo kimasamasa. Ebisera ebimu gubako kakobe. Entobeka ya langi yemu ku ngeri gy’oyinza okwawulamu ebika by’omuyembe guno. Waliyo ebika 3 eby’omuyembe guno. Kasturi, Mangga Cuban ne Pelipisan Ogumanyidwa ennyo gwe gwa Kasturi olw’akawoowo kagwo. Ogwa Mangga Cuban ne Pelipisan gwo ebisera ebisinga bitwalibwa nga eby’enjawulo. Wabula gwo ogwa **Pelipisan guyinza okusangibwa n’akawoowo akawoomu nga ogwa Kasturi ekiraga nti guno gwandiba nga gwava mu Kasturi. Okunoonyereza kukyetagibwa okumanya ekituufu ku miyembe gino.\nEbibala by’omuyembe gwa Kalimantan(Mangifera casturi), Borneo, Indonesia\nOmuyembe guno munda gwa kyenvu era nga gulina akowoowo akalungi. Bwetugugerageranya n’omuyembe gwa Mangifera Indica, Kasturi teguwooma nnyo naye wabula nga gowoomerera n’akawoowo akalungi. Omuyembe guno gulina obugwogwa bungi munda.\nEbingi ku muyembe gwa Kalimantan Detail (Mangifera casturi), Borneo, Indonesia\nKasturi gwa ttutumu nnyo mu bantu b’amaserengeta ga Borneo ne mu bitundu ebiriranyewo. Akawowo k’ekibala kino kassufu ekyaretera n’abantu okukayinbamu oluyimba olugamba nti: “Seharum kasturi, seindah pelangi, semuanya bermula.” Ekitegeza nti: “Ayi, ow’akaloosa nga Kasturi, omulungi nga Musoke. Okwagala kutandise olugendo lwakwo.”\nOkutema emiti mu ngeri emenya ameteeka eretedde omuti guno okuggwayo ku ttale. Omuyeme gwa Kalimantan omukadde guli mu katyabaga olw’okuba nga guvaamu embawo ennungi. Gutera kulimibwa mu bulimiro obutono mu bantu babulijjo.\nNga ojjeko eky’okuba nti gukula mangu, Omuyembe gwa Kalimantan tegulimidwa mu Indonesia olw’okubeera nti gukula mpola. Obulimi bw’omuyembe guno businga kusangibwa mu bitundu bya Mataraman (mu disturikiti ya Banjamarsin). Abantu ba Mataraman bagezaako okusimba omuyeme guno mu mwaka gwa 1980 wabula amakungula agaasoka galiwo mu mwaka gwa 2005. Newankubadde nga ekibala kino kingi nnyo mu kitundu kino naye tekinaba kumalawo bwetaavu abantu bwebalina ku kyo.\nOmuyembe guno gulina emigaso ebiri gyoka; okugulya wamu n’okugutemamu embawo. Newankubade nga omuti ogukuze obulungi gulina enduli esinga mitta 1, Ababanjari (Abantu ababeera ku lubalama lwa maserengeta ga Borneo) batera kukozesa bibala byoka kubanga omuti gutwaala ebbanga ddene okukula. Olw’ensonga eno, Ababanjari bakozesa ebika by’emiti ebirala ebirina emiti emigumu nga guno okujjamu enku. Okufuna ekibala ky’omuti guno nakyo sikyangu nyo kubanga omuti guno guwanvuwa nnyo n’olwekyo okugulyako olina okuwalampira ddala – emiyembe egibeera gigudde wansi gibeera si mirungi nnyo.\nEmiyembe gino gisobola okuliibwa oba okukolebwamu Kasturi jam. Wabula jam ono tatera kulabika mu katale kubanga abalimi batera okumwelira. Ebirala ebikolebwa mu muyembe guno mwemuli; omubisi, jam, Ssupu wamu n’ekipooli. Ebintu bino wabula sibyangu bya kufuna kubanga Abanjari bagala nnyo omuyembe guno. Emiyembe najjo giri ku buseere naye eri Ababanjari tebafaayo ku beeyi olw’obuwoomi omuyembe guno bwegulina.\n««« Ekiwandiiko ekyavudewo: Emiyembe gya Indoneziya Ekiwandiiko ekidako: Omuti gwa Taaba Nicotiana glauca – ekimera ky’okulubalaza ekirengekeka!»»»\nOlw’okuna 21.7.2011 15:26 | Fulumya mu kyapa | Ebimera ebizungu


Bukedde Online - Engeri amyuka omwogezi wa Poliisi gye yasimattuse ab'emmundu abattira ku boda\nEngeri amyuka omwogezi wa Poliisi gye yasimattuse ab'emmundu abattira ku boda\nAbadde atendeka abakwasi ba ggoolo mu Express...\nOFIISA wa poliisi bwe yalabye abatemu b’emmundu abattira ku pikipiki nga bamusazeeko, kwe kuwalampa ekikomera ky’omugagga n’agwa munda- bwatyo n’awonera watono okuttibwa.\nSuperintendent of Police (SP) Patrick Onyango okuwona abatemu zaabadde essaawa nga 4:00 ez’ekiro ky’Olwokuna e Kireka - Kamuli ku lw’e Jinja , mu Kabaawo Zooni. Bwe yagudde mu kikomera yanuubuse amaviivi n’okufuna ebisago ebirala.\nBino biguddewo nga waakayita ennaku 20 zokka bukya batemu be bamu abatambulira ku pikipiki batta Muhammad Kirumira ne mukwano gwe Resty Nalinnya Mbabazi e Bulenga nga September 8. Onyango ye ofiisa wa poliisi owookubiri okusimattuka abatemu bano.\nOmulala ye ACP Herbert Muhangi eyali akulira Flying Squad gwe baagoba okuva e Kamwokya kyokka emmotoka n’agisuula e Nakawa n’adduka. Bino byaliwo ku ntandikwa y’omwaka guno.\nAbantu abatutumufu abattiddwa abatemu bano kuliko; Andrew Felix Kaweesi eyattibwa nga March 17, 2017; Joan Kagezi, Muhammad Kiggundu eyali bba wa Maama Fiina, Sheikh Hassan Kirya, Sheikh Mustapha Bahiiga n’abalala.\nBukedde eggulo yayogedde ne Onyango n’ategeeza nti yasimattuse n’ebisago ebitonotono era yatwaliddwa mu ddwaaliro n’ajjanjabibwa n’asiibulwa era ku Lwokutaano yakedde kukola mirimu gye.\nKirowoozebwa ng’ekyamuwonyezza kwe kusalawo okuleka emmotoka ye n’atambulira ku pikipiki. Era kirabika abatemu baategedde ng’akozesezza pikipiki kyokka ekyayambye kwe kuba nga mu budde we baayagalidde okutemula Onyango waabaddewo pikipiki nnyingi ezisaabaza abantu.\nBaagenze okwetegereza okuli Onyango nga naye abategedde kye yavudde asobola okubatebuka.\nOnyango yasimbudde Wankulukuku awaabadde okusunsula abanaatekebwa mu ba LDU.\nYajjidde ku pikipiki ya bodaboda, kyokka bwe yabadde anaatera okutuuka e Kireka, kwe kwekengera pikipiki bbiri ezimuvaako emabega. Abazigu abaabadde bambadde ebikooti.\nOnyango yatidde kyokka n’aguma. Bwe yawese mu kkubo eriva e Kireka okugenda munda mu Kabaawo Zooni, pikipiki nazo ne ziweta okumugoberera.\nKyokka yabadde atuuka ku ssomero lya St. Gonzaga e Kamuli ne yeeyongera okutya kubanga waabaddewo enzikiza.\nPikipiki eyabadde etwala Onyango yabadde eweta ekkoona, wano we yabuukiddeko n’adduka ng’ayolekedde ekikomera ekiriraanyewo kye yawalampye n’agwa munda.\nNg’ali munda, yakubidde atwala poliisi y’e Kireka, Nicholas Muyonjo, essimu n’amuweereza kabangali ya poliisi ennawunyi eyabaddeko abaserikale abaagenze okumuyamba ne bamutwala mu ddwaaliro.\nEyo gye baamuggye ne bamuzza ewuwe. Kyokka ebyaddiridde ku wa bodaboda n’abaabadde bagoberera teyabitegedde.\nKyokka abatuuze baagambye nti pikipiki zaayimiridde era abaazibaddeko baabalabye nga baambadde ebikooti kyokka waayiseewo akaseera akatono ne baziweta ne baddayo emabega gye baavudde.


Bukedde Online - Banene ki abalemesa omugagga Kananura okuwozesebwa mu gw'okufa kw'omukozi we?\nAbapoliisi bwe banazza emisango ani anaakuuma abantu n'ebyabwe?\nEbibala by'olya ddala biba fuleesi?\nEBULA mbale giwere emyaka ebiri bukya mugagga w’omu Kampala, Desh Kananura akwatibwa ne banne bana, olw’okukuba n’okutta omukozi we Badru Kateregga. Wabula kyewuunyisa nti Kananura kati alya butaala, fayiro y’omusango yagaanira mu ofiisi ya Ssaabawolereza wa Gavumenti ne taata w’omugenzi abadde aky\nEBULA mbale giwere emyaka ebiri bukya mugagga w’omu Kampala, Desh Kananura akwatibwa ne banne bana, olw’okukuba n’okutta omukozi we Badru Kateregga. Wabula kyewuunyisa nti Kananura kati alya butaala, fayiro y’omusango yagaanira mu ofiisi ya Ssaabawolereza wa Gavumenti ne taata w’omugenzi abadde akyawondera omusango yafudde pulesa. Kalondoozi wa Bukedde alaze katemba abirimu.\nBADRU Kateregga, eyali omukozi mu Panamer Bar & Lodge e Naggulu yattibwa nga September 30 2012. Kigambibwa nti mukama we Desh Kananura (amannya ge amatuufu ye Andrew Kananura Kagonyera )ng'ali wamu n'abalala baakumuba emiggo egyamuttirawo ng’entabwe eva ku kumukusanga ne ssente 30,000/- mu nsawo ye ze baalowooza nti yali azibbye.\nEby’embi nga binajja, oluvannyuma lw’ebbanga lino lyonna ng’omusango gwalemera mu ofiisi y’omuwaabi wa Gavumenti, taata w’omugenzi, Hamza Salim Waere 65, bwe yagenze okubuuza ebigufaako n’alaba nga naye bamubuzaabuza olwazze eka puleesa n’erinnya, n’ayabika omutima naye ne bamuziika!\nWaere yafa puleesa nga March 15 2013 n’aziikibwa nga March 16 e Kamonkoli-Nyanza e Mbale.\nNga tannafa, waere yategeezezza Kalondoozi wammwe nti mutabani we, omwezi gwe yajjiramu mu kibuga okufuna omulimu mu bbaala ya Kananura gwe gumu mwe yattirwa nga tafunye na musaala gwe gusooka!\nWaere yagambye nti mutabani we yamulekera abazzukulu bana mu bamaama ba njawulo nga kati okubaweerera kyafuuka kizibu, era abamu batudde mu kyalo tebakyasoma ate nga naye yabadde akyalina abaana be ne bamulekwa abalala b’aweerera mu yunivasite n'amasomero ag’enjawulo.\nDesh Kananura (ku ddyo) ne muto we Reymond Kananura abavunaanibwa okutta Kateregga.nga bali mu kagulu ku kkooti ya City Hall\nOkufa kwa Kateregga\nWaere bino bye yang’ambye nga tannafa:\nOmwezi gumu emabega nga Kateregga tannattibwa yali akolera mu kyalo e Mbale mu kkampuni emu ng’akulira bakitunzi naye olw’okuba yalina obuzibu n’abamu ku bakozi banne, yantuukirira enfunda eziwera ng’ansaba mmukkirize ajje mu Kampala afune omulimu ogusingako.\nNnasooka ne mugaana nga siraba nsonga yamanyi emutwala mu kibuga era namuwa amagezi ayogereko ne bakama be ku mbeera embi gy’akoleramu.\nBaamusuubiza nti mu bbanga ttono bajja kumusindika mu Kampala, akolere ku kkampuni empya gye baali bagenda okuggulawo.\nEbbanga lyayitawo nga tebamunyega ku nsonga y’omulimu naye kwe kusalawo eby’okukola abiveeko, olwo nga bakozi banne beeyongedde okumukijjanya. Bwe yajja mu Kampala Mukama yamuyambirawo n’afuna omulimu mu bbaala ya Kananura eyitibwa Panamera Bar and lodge e Naggulu.\n‘Kateregga baamutta omusaala gwe ogusooka tagufunye’\nSalim Waere yang’ambye nga tannafa: Kateregga yankubira n’ambuulira ku mulimu gw’afunye, n’ansuubiza nti bwe banaamuwa omusaala ogusooka, ajja kuguweereza mmugulire ente ennume naye bino byonna teyasobola kubituukiriza kubanga n'omusaala ogusooka teyagufuna.\nMaama wa Badru Kateregga (wakati) eyattibwa ng’akaabira ku poliisi ya Kira Road.\nOlunaku Kateregga lw’afa nnali waka, muwala wange Zuula Waere n’ankubira essimu ng’antegeeza nti Kateregga bamusse. Ssasooka kukikkiriza kubanga Kateregga si ye yali omuntu w'entalo naye waali waakayita mbale ne mutabani wange omulala n’ankubira ng'ategeeza ensonga y’emu.\nOmulambo gwa Kateregga gwaleetebwa e Mbale oluvannyuma lw'olunaku lumu n'ebbaluwa okuva mu ggwanika e Mulago nga balaga nti yafudde kukubibwa nnyo naye ekyewuunyisa tetwafuna bubaka bwonna kuva wa mukama we Kananura!\nTwagenda okuwulira ku mawulire nga bagamba nti Desh Kananura eyatta mutabani wange akwatiddwa ku kisaawe e Ntebe era enkeera twagenda mu kkooti ya City Hall gye yaggulwako omusango gw'obutemu .\nEkisinga okunnuma tetufunanga kwetonda kwonna kuva wa Kananura ate nga kirabika n'omusango gwe si gwa kuggwa kati. Bukyanga omusango guno gutandika nga January 12 2013 nneewuubye ku kkooti. Buli mwezi nnina okuva e Mbale ne mpangisa kaloogi okusulamu olwo enkeera ne ng’enda mu kkooti mpulire omusango we gutuuse naye bagwongezaayo bwongeza kyokka nga ye Kananura alya butaala.\nOluvannyuma lw’ebigambo okuyiting’ana nti Desh Kananura yasse omukozi we, yadduka okuva mu Uganda n’agenda e Bulaaya ekyawaliriza kkooti okusaba poliisi y’ensi yonna emunoonye.\nWabula aba tannakwatibwa nga 17 January 2013, yeekomyawo yekka mu Uganda era poliisi n’emukwatira ku kisaawe e Ntebe n’atwalibwa ku kitebe kya poliisi e Kireka[ SIU] n’oluvanyuma n’atwalibwa mu kkooti. Looya we Geoffrey Nangumya yategeeza omulamuzi Juliet Hatanga owa kkooti ya City Hall nti Kananura teyadduka buddusi mu Uganda wabula yali yagenda kujjanjabibwa ssukaaali ne puleesa ebyali birinnye.\nKananura yavunaanibwa n’abalala 4 okuli muganda we Raymond Kananura, Cyrus Maganda , Samuel Muzulewa, ne Jacob Onyango. Oludda oluwaabi lwategeeza nti Kanunura ng’ali wamu ne banne bano batta Badru Kateregga bwe baamukuba emiggo n’ensambaggere ebyamuttirawo nga bamuvunaana kusangibwa na 30,000/- kyokka nga Kananura yali yateekawo etteeka nga teri mukozi we alina kuba na ssente bwe ziti ng’ali ku mulimu.\nKananura nga yeenywera kacaayi mu kkooti gye buvuddeko.\n‘Tukyanoonyereza naye fayiro tennajjula’\nOmulamuzi Hatanga yabagaana okwewoozaako n'okweyimirirwa kuba guno omusango gwa nnaggomola era n’abasindika ku limanda e Luzira oluvannyuma lw'omuwaabi wa Gavumenti, Joyce Tumushabe okumugamba nti poliisi ekyagenda mu maaso n'okunoonyereza.\nKyokka kyewuunyisa buli omu nga 4 February 2014, omulamuzi wa kkooti enkulu e Kampala, Lameck Mukasa ate okukkiriza Kananura okweyimirirwa!\nYasasulayo obukadde bw’ensimbi 20 ssaako n'okuleka pasipooti ye mu kkooti. Kananura era yalagirwa okweyanjulanga ku kitebe kya poliisi e Kireka omulundi gumu buli mwezi nga bw’alindirira poliisi okumaliriza okunoonyereza.\nAbaamweyimirira okwali cansala wa Makerere yunivasite,Polof. Mondo Kagonyera, Tom Mugenga ne Richard Muhinda baalagirwa okusasula obukadde 50 ez'omubutaliiwo.\nEmyaka ebiri obujulizi bukyabuze!\nBukyanga Kateregga attibwa guweze omwaka gumu n'emyezi 6 naye poliisi ekyanoonya bujulizi busobola kuluma Kanunura ne banne.\nLwaki omusango gututte ebbanga lino lyonna kyokka ng’emirala obujulizi bufunika mu mwezi gumu era ne guwozebwa ne guggwa?\nOmusango guno guzze gwongezebwayo enfunda eziwera oluvannyuma lw'omuwaabi wa Gavumenti okutegeeza omulamuzi Juliet Hatanga nti okunoonyereza kukyagenda mu maaso.\nNga 7 March 2013, Kananura ne banne bwe baakomawo mu kkooti, omuwaabi wa Gavumenti, Joyce Tumushabe yategezezza omulamuzi nti fayiro y'omusango yayitibwa bakama be (ab'ekitongole ekinoonyereza ku misango) nga kati alindirira kinaavaayo era omulamuzi Hatanga kyamuwalirizza okwongerayo emyezi 2 mu maaso nga kati guddamu nga 16 May 2014.\nOfiisi ya DPP\nTaata w'omugenzi, Hamza Salim Waere bwe yagezezzaako okwemulugunya lwaki omusango gutambula kasoobo era nga guzze gwongezebwayo enfunda eziwera nga tewali kikolebwa, omulamuzi Hatanga yamutegeezezza nti poliisi n'oludda oluwaabi bye bisibye omusango guno kubanga be balina okumaliriza okunoonyereza n'oluvannyuma Kananura ne banne baweerezebwe mu kkooti enkulu.\nOmulamuzi Hatanga yagambye nti talina buyinza buweereza musango guno mu kkooti enkulu okutuusa ng’oludda oluwaabi lumutegezeezza nti lumaze okufuna obujulizi bwe beetaga.\nOmwogezi w'ekitongole ekiwaabi ky'emisango Jane Okuo Kajuga yagambye nti fayiro y’omusango be bagirina era bakyanoonyereza!\nKisoboka okuba ng’engeri poliisi ya Kira Road gye yadibagamu okunoonyereza kye kyabuza obujulizi ku Kananura ne banne?\nWatya ng’engeri Desh Kananura gy’amanyi abakungu bangi mu magye, poliisi ne Gavumenti kye kizing’amizza omusango?\nBanene ki abalemesa omugagga Kananura okuwozesebwa mu gw’okufa kw’omukozi we?\n'Ekikuubo kyagaana kati nkolera ku mmotoka'\nOmukuumi yeekubye essasi mu butanwa\nRonald siramuka nkusse laavu\nEbya yunivasite y'e Luweero bizzeemu okusika omuguwa\nEbyaffe mu Busujju: Embuga y'essaza tekyaweza yiika - Kasujju


Bayibuli Kye Ki?\nBISOME MU Abbey Abui Alur American Sign Language Amharic Angolan Sign Language Argentinean Sign Language Armenian Armenian (West) Attié Aymara Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bislama Bolivian Sign Language Boulou Bété Cambodian Chavacano Chichewa Chin (Tiddim) Chinese (Cantonese) Chinese Cantonese (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombian Sign Language Cuban Sign Language Damara Dangme Douala Drehu Dusun Dutch Efik English Estonian Ewe Fante Fijian Fon French Ga Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hindi Hunsrik Iban Ibinda Igbo Indian Sign Language Indonesian Irish Italian Javanese Jula Kabiye Kabuverdianu Kachin Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji Kwangal Kwanyama Kyangonde Lamba Lhukonzo Lingala Lomwe Lucholi Luganda Lugbara Lunda Lunyankore Luo Luswayiri Luteso Lutoro Luvale Luwalabu Macua Malagasy Malay Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndebele (Zimbabwe) Ndonga Ngangela Nias Nigerian Pidgin Nyaneka Nyungwe Nzema Okpe Oromo Otetela Pidgin (Cameroon) Ponapean Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Imbabura) Quichua (Santiago del Estero) Rapa Nui Romanian Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Russian Réunion Creole Samoan Sangir Sango Sena Sepedi Setswana Seychelles Creole Sidama Silozi Sinhala Spanish Sranantongo Sunda Swati Tahitian Tajiki Talian Tamil Tandroy Tankarana Thai Thai Sign Language Tigrinya Tiv Tongan Tshiluba Tshwa Tsonga Turkish Twi Ukrainian Umbundu Urdu Urhobo Uruund Vezo Vietnamese Wallisian Welsh Wichi Wolaita Yacouba Zande Zulu\nBayibuli—Ekitabo Ekiva Eri Katonda\n1, 2. Lwaki Bayibuli kirabo kya muwendo nnyo?\nOWULIRA otya mukwano gwo bw’akuwa ekirabo? Awatali kubuusabuusa osanyuka nnyo era oba weesunga okukisumulula. Mukwano gwo oyo omusiima nnyo olw’okukulowoozaako era omwebaza olw’okukuwa ekirabo ekyo.\n2 Bayibuli kirabo ekyava eri Katonda. Etubuulira ebintu bye tutayinza kusanga walala wonna. Ng’ekyokulabirako, etutegeeza nti Katonda yatonda eggulu, ensi, n’abantu ababiri abaasooka. Erimu emisingi egisobola okutuyamba okwaŋŋanga ebizibu. Bayibuli etutegeeza engeri Katonda gy’ajja okutuukirizaamu ekigendererwa kye eky’okuleetawo embeera ennungi ku nsi. Mazima ddala, Bayibuli kirabo kya muwendo nnyo!\n3. Bw’oneeyongera okuyiga Bayibuli, kiki ky’ojja okumanya?\n3 Bw’oneeyongera okuyiga Bayibuli, ojja kukimanya nti Katonda ayagala obeere mukwano gwe. Gy’onookoma okuyiga ebimukwatako, enkolagana yo naye gy’eneekoma okunywera.\n4. Kiki ekikwewuunyisa ku Bayibuli?\n4 Bayibuli evvuunuddwa mu nnimi nga 2,600, era Bayibuli buwumbi na buwumbi zikubiddwa mu kyapa. Abantu abasukka mu 90 ku buli kikumi mu nsi yonna basobola okusoma Bayibuli mu nnimi zaabwe. Ate era buli wiiki abantu abasukka mu kakadde bafuna Bayibuli! Mu butuufu, tewali kitabo kirala kiringa Bayibuli.\n5. Lwaki tukkiriza nti Bayibuli ‘yaluŋŋamizibwa Katonda’?\n5 Bayibuli kitabo ‘ekyaluŋŋamizibwa Katonda.’ (Soma 2 Timoseewo 3:16.) Naye abamu bayinza okugamba nti, ‘Bayibuli yawandiikibwa bantu, kati olwo eyinza etya okuba nga yava eri Katonda?’ Bayibuli egamba nti: “Abantu baayogeranga ebyava eri Katonda nga balina obulagirizi bw’omwoyo omutukuvu.” (2 Peetero 1:21) Kino tuyinza okukigeraageranya ku maneja wa kampuni agamba omuwandiisi we okuwandiika ebbaluwa. Ani aba atwalibwa nti y’awandiise ebbaluwa eyo? Aba maneja wa kampuni so si muwandiisi we. Mu ngeri y’emu, ebyo ebiri mu Bayibuli byava eri Katonda, so si bantu be yakozesa okugiwandiika. Katonda ye yabaluŋŋamya okuwandiika ebirowoozo bye. N’olwekyo, Bayibuli ‘kigambo kya Katonda.’—1 Abassessalonika 2:13; laba Ekyongerezeddwako Na. 2.\nThe Bayibuli eyitibwa Enkyusa ey’Ensi Empya efulumiziddwa mu nnimi nnyingi\nEBIRI MU BAYIBULI BITUUFU\n6, 7. Lwaki kyewuunyisa nti ebyo ebiri mu Bayibuli bikwatagana?\n6 Bayibuli yawandiikibwa mu bbanga erisukka mu myaka 1,600. Abo abaagiwandiika baaliwo mu biseera bya njawulo. Abamu baali bayivu nnyo ate ng’abalala tebaasoma nnyo. Ng’ekyokulabirako, omu ku bo yali musawo. Abalala baali balimi, bavubi, basumba, bannabbi, balamuzi, n’abalala bakabaka. Wadde nga Bayibuli yawandiikibwa abantu ab’enjawulo, ebigirimu bikwatagana. Tekontana. *\n7 Essuula ezisooka mu Bayibuli zitutegeeza engeri ebizibu ebiri mu nsi gye byatandikamu, ate zo essuula ezisembayo zitutegeeza engeri Katonda gy’ajja okugonjoolamu ebizibu ebyo afuule ensi ekifo ekirabika obulungi ennyo. Bayibuli eyogera ku bintu ebyaliwo emyaka nkumi na nkumi emabega era eraga nti Katonda atuukiriza ekigendererwa kye.\n8. Waayo ebyokulabirako ebiraga nti Bayibuli eba ntuufu ne bw’eba eyogera ku bya sayansi.\n8 Bayibuli teyawandiikibwa kutuyigiriza bya sayansi, naye byonna by’eyogera ku sayansi bituufu. Ekyo kye twandisuubidde mu kitabo ekiva eri Katonda. Ng’ekyokulabirako, mu kitabo ky’Eby’Abaleevi mulimu obulagirizi Yakuwa bwe yawa Abayisirayiri okubayamba okwewala okusaasaanya endwadde. Ekitabo ekyo kyawandiikibwa dda nnyo ng’abantu tebannaba na kumanya ngeri buwuka gye busaasaanyaamu ndwadde. Bayibuli era eraga nti ensi eri mu bbanga, tewali kigiwaniridde. (Yobu 26:7) Ate era mu kiseera abantu we baabeerera n’endowooza egamba nti ensi ya museetwe, yo Bayibuli yali yalaga dda nti nneekulungirivu.—Isaaya 40:22.\n9. Obwesimbu bw’abawandiisi ba Bayibuli butukakasa ki?\n9 Ebyafaayo byonna ebiri mu Bayibuli bituufu. Naye ebitabo bingi eby’ebyafaayo birimu ebintu ebitali bituufu olw’okuba abaabiwandiika tebaali beesimbu. Ng’ekyokulabirako, bannabyafaayo abamu tebaawandiikanga ku kuwangulwa kw’amawanga gaabwe. Okwawukana ku bawandiisi abo, abawandiisi ba Bayibuli baali beesimbu era baawandiikanga ne kuwangulwa kw’eggwanga lyabwe, Isirayiri. Ate era baawandiika ne ku nsobi zaabwe. Ng’ekyokulabirako, mu kitabo ky’Okubala, Musa yayogera ku nsobi ey’amaanyi gye yakola, n’ekibonerezo Katonda kye yamuwa. (Okubala 20:2-12) Obwesimbu bw’abawandiisi ba Bayibuli butukakasa nti Bayibuli yava eri Katonda. N’olwekyo, tusobola okugyesiga.\nEKITABO EKIRIMU AMAGEZI AMALUNGI\n10. Lwaki amagezi agali mu Bayibuli ga muganyulo nnyo gye tuli?\n10 Bayibuli ‘yaluŋŋamizibwa Katonda, era egasa mu kuyigiriza, mu kunenya, ne mu kutereeza ebintu.’ (2 Timoseewo 3:16) N’olwekyo, amagezi agali mu Bayibuli ga muganyulo nnyo gye tuli. Yakuwa amanyi engeri gye twakolebwamu, n’olwekyo ategeera bulungi bye tulowooza n’engeri gye twewuliramu. Atumanyi okusinga bwe twemanyi, era ayagala tubeere basanyufu. Amanyi ebintu ebiyinza okutuganyula n’ebyo ebiyinza okuba eby’akabi gye tuli.\n11, 12. (a) Magezi ki amalungi Yesu ge yawa agali mu Matayo essuula 5 okutuuka ku 7? (b) Bintu ki ebirala eby’omuganyulo ebiri mu Bayibuli?\n11 Mu Matayo essuula 5 okutuuka ku 7, mulimu amagezi amalungi ennyo Yesu ge yawa agakwata ku ngeri gye tuyinza okuba abasanyufu, engeri gye tuyinza okuba n’enkolagana ennungi n’abalala, engeri y’okusabamu, n’endowooza gye tusaanidde okuba nayo ku ssente. Wadde ng’amagezi ago yagawa emyaka nga 2,000 emabega, ne leero gakyali ga muganyulo nnyo.\n12 Ate era okuyitira mu Bayibuli Yakuwa atuwadde emisingi egisobola okutuyamba okuba n’amaka amalungi, okuba abakozi abalungi, era n’okukolagana obulungi n’abantu abalala. Emisingi egyo egiri mu Bayibuli gisobola okutuganyula ffenna, ka tube nga tubeera wa, oba nga tulina bizibu bya ngeri ki.—Soma Isaaya 48:17; laba Ekyongerezeddwako Na. 3.\nOSOBOLA OKWESIGA OBUNNABBI OBULI MU BAYIBULI\nIsaaya, omu ku bawandiisi ba Bayibuli, yalagula nti Babulooni kyandiwambiddwa\n13. Kiki Isaaya kye yalagula ekyandituuse ku kibuga Babulooni?\n13 Obunnabbi bungi obuli mu Bayibuli butuukiriziddwa. Ng’ekyokulabirako, Isaaya yalagula nti ekibuga Babulooni kyandizikiriziddwa. (Isaaya 13:19) Yayogera ku ngeri gye kyandiwambiddwamu. Ekibuga ekyo kyali kyetooloddwa bbugwe eyaliko enzigi ennene ennyo, era kyali kyetooloddwa omugga. Naye Isaaya yalagula nti omugga gwandikalidde, era nti n’enzigi zandirekeddwa nga nzigule. Abalabe bandiwambye ekibuga ekyo nga tebalwanye na kulwana. Ate era Isaaya yali yalagula nti omusajja eyandikiwambye yandibadde ayitibwa Kuulo.—Soma Isaaya 44:27–45:2; laba Ekyongerezeddwako Na. 4.\n14, 15. Obunnabbi bwa Isaaya bwatuukirizibwa butya?\n14 Nga wayiseewo emyaka bibiri oluvannyuma lw’obunnabbi obwo okuwandiikibwa, waliwo eggye eryalumba Babulooni. Ani yali omudduumizi waalyo? Ng’obunnabbi bwe bwalaga, yali Kuulo kabaka wa Buperusi. Ekiseera kyali kituuse ebintu ebirala ebyali mu bunnabbi obwo nabyo bituukirire.\n15 Mu kiro eggye lya Kuulo mwe lyalumbira ekibuga ekyo, Abababulooni baalina embaga. Baali tebasuubira nti bayinza okutuukibwako akabi konna kubanga ekibuga kyabwe kyaliko bbugwe omunene ennyo era nga kyetooloddwa omugga. Kuulo n’amagye ge baasima omukutu ne bawugula amazzi g’omugga ogwali gwetoolodde ekibuga, amazzi ne gakendera. Amazzi bwe gaakendeera, amagye ga Buperusi gaasobola okugayitamu. Naye amagye ago gandisobodde gatya okuyingira mu kibuga ekyaliko bbugwe omunene? Ng’obunnabbi bwe bwali bulaze, enzigi z’ekibuga zaalekebwa nzigule, amagye ago ne gasobola okukiwamba nga tegalwanye na kulwana.\n16. (a) Kiki Isaaya kye yalagula nti kye kyandituuse ku Babulooni? (b) Tumanya tutya nti obunnabbi bwa Isaaya bwatuukirizibwa?\n16 Isaaya yalagula nti Babulooni tekyandizzeemu kubeeramu bantu. Yawandiika nti: “Tekiriddamu kubeeramu bantu, era tekiriba kifo kya kubeeramu emirembe gyonna.” (Isaaya 13:20) Ekyo kyatuukirira? Yee. Mu kifo awaali Babulooni, ekiri mayiro nga 50 ebukiikaddyo wa Baghdad, mu Iraq, waliwo matongo. N’okutuusa leero, tewali muntu yenna akibeeramu. Yakuwa yayera Babulooni “n’olweyo lw’okuzikiriza.”—Isaaya 14:22, 23. *\nAmatongo ga Babulooni\n17. Lwaki tuli bakakafu nti Katonda ajja kutuukiriza byonna bye yasuubiza?\n17 Okuva bwe kiri nti waliwo obunnabbi bungi obuli mu Bayibuli obutuukiriziddwa, tuli bakakafu nti ebyo Bayibuli by’eyogera ku biseera eby’omu maaso nabyo bijja kutuukirira. Ate era tuli bakakafu nti Yakuwa ajja kutuukiriza ekisuubizo kye eky’okufuula ensi yonna olusuku lwe. (Soma Okubala 23:19.) Mazima ddala, tulina essuubi ery’okufuna “obulamu obutaggwaawo, Katonda atayinza kulimba bwe yasuubiza edda ennyo.”—Tito 1:2. *\nBAYIBULI ESOBOLA OKUKYUSA OBULAMU BWO\n18. Omutume Pawulo yayogera ki ku ‘kigambo kya Katonda’?\n18 Tulabye nti tewali kitabo kirala kiringa Bayibuli. Ebiri mu Bayibuli bikwatagana, era ne bw’eba eyogera ku bya sayansi oba ku byafaayo, by’eyogera byonna biba bituufu. Ate era erimu obunnabbi bungi obumaze okutuukirira era etuwa n’amagezi amalungi. Naye Bayibuli ekola ekisingawo ne ku ekyo. Omutume Pawulo yagamba nti: ‘Ekigambo kya Katonda kiramu era kya maanyi.’ Ebigambo ebyo birina makulu ki?—Soma Abebbulaniya 4:12.\n19, 20. (a) Bayibuli eyinza etya okukuyamba okumanya ekyo ky’oli? (b) Oyinza otya okulaga nti osiima Bayibuli?\n19 Bayibuli esobola okukyusa obulamu bwo. Esobola okukuyamba okumanya ekyo kyennyini ky’oli era esobola okukuyamba okutegeera endowooza yo n’enneewulira zo. Ng’ekyokulabirako, tuyinza okuba nga tulowooza nti twagala Katonda. Naye ekiraga nti ddala tumwagala, kwe kukolera ku ebyo Bayibuli by’egamba.\n20 Mazima ddala Bayibuli kitabo ekyava eri Katonda. Ayagala okisome, okyekenneenye, era okyagale. Laga nti osiima ekirabo kino nga weeyongera okuyiga ebikirimu. Ekyo kijja kukuyamba okutegeera ekigendererwa Katonda kye yalina okutonda abantu. Tujja kuyiga ebisingawo ku nsonga eyo mu ssuula eddako.\n^ lup. 6 Abantu abamu bagamba nti ebiri mu Bayibuli tebikwatagana, naye ekyo si kituufu. Laba akatabo The Bible—God’s Word or Man’s?, essuula ey’omusanvu. Kaakubibwa Abajulirwa ba Yakuwa.\n^ lup. 16 Okumanya ebisingawo ebikwata ku bunnabbi obuli mu Bayibuli, laba akatabo A Book for All People, olupapula 27-29. Kaakubibwa Abajulirwa ba Yakuwa.\n^ lup. 17 Okuzikirizibwa kwa Babulooni kyakulabirako kimu kyokka eky’obunnabbi obuli mu Bayibuli obwatuukirizibwa. Okumanya ebisingawo ku bunnabbi obukwata ku Yesu Kristo laba Ekyongerezeddwako Na. 5.\nEKISOOKA: BAYIBULI YAVA ERI KATONDA\nMu ngeri ki Bayibuli gy’eri ey’enjawulo ku bitabo ebirala?\nBayibuli evvuunuddwa mu nnimi nga 2,600, era Bayibuli buwumbi na buwumbi zikubiddwa.\nEtubuulira ebintu bye tutayinza kusanga walala.\n1 Abassessalonika 2:13\nKatonda ye yawandiisa Bayibuli.\n2 Peetero 1:21\nKatonda yaluŋŋamya abantu okuwandiika ebirowoozo bye.\nEKY’OKUBIRI: BAYIBULI KITABO KYA BUNNABBI\n‘Katonda tayinza kulimba.’—Tito 1:2\nLwaki wandyesize Bayibuli?\nBayibuli yakiraga ng’ebulayo emyaka mingi, nti Babulooni kyali kya kuwambibwa.\n2 Timoseewo 3:1-5\nObunnabbi bwa Bayibuli butuukirizibwa leero.\nTusobola okuba abakakafu nti ebyo Bayibuli by’eyogera ku biseera eby’omu maaso bijja kutuukirira.\nEKY’OKUSATU: BAYIBULI YA MUGANYULO GYE TULI\n“Nze Yakuwa, nze Katonda wo, akuyigiriza osobole okuganyulwa.”—Isaaya 48:17\nBiki by’oyize ku Bayibuli?\nYobu 26:7; Isaaya 40:22\nBayibuli by’eyogera ku sayansi bituufu.\nAbawandiisi ba Bayibuli baali beesimbu.\nYesu yatuwa amagezi agakwata ku ngeri gye tuyinza okuba abasanyufu, engeri y’okukolaganamu n’abalala, engeri y’okusabamu, n’endowooza gye tusaanidde okuba nayo ku ssente.\nEKY’OKUNA: BAYIBULI ESOBOLA OKUKYUSA OBULAMU BWO\n‘Ekigambo kya Katonda kiramu era kya maanyi.’—Abebbulaniya 4:12\nEkigambo kya Katonda kisobola kukuyamba kitya?\nKisobola okukuyamba okutegeera ekigendererwa kya Katonda.\nKisobola okukuyamba okumanya ekyo kyennyini ky’oli.\nKisobola okukuyamba okumanya Katonda by’akwetaagisa.\nKatonda ayagala osome Bayibuli, ogyekenneenye, era ogyagale.\nTuyinza tutya okuba abakakafu nti tutegeerera ddala ekyo Bayibuli ky’eyigiriza?\nBayibuli—Ekitabo Ekyava Eri Katonda


Bukedde Online - Ab'e Njeru balumiriza ssentebe okukolagana n'abababbako ettaka\nAb'e Njeru balumiriza ssentebe okukolagana n'abababbako ettaka\nBiki ebireese obwavu obuleetedde abantu okweyaguza oluggyo!\nABASUUBUZI 430 mu katale k’oku Nile mu Munisipaali y’e Njeru tebamanyi kiddako ku nsonga z’ettaka okutudde akatale kaabwe.\nBawannyondo ba kkooti nga basiba sseηηenge n’okusimba ebikondo ku ttaka ly’e Nkokonjeru-Bujowali eririko enkaayana.\nKiddiridde abamu ku bannaabwe okukwatagana n’abakozi ku disitulikiti e Buikwe, ne babayita emabega ne bafuna ekyapa ky’ettaka lino ne balitunda.\nBalumiriza ssentebe w’e Buikwe, Matia Kigongo, okubeera mu kkobaane. Gye buvuddeko, ensonga baazitutte mu kakiiko akabuuliriza ku mivuyo gy’ettaka.\nOmulamuzi Catherine Bamugemereire yayise enjuyi zombi ne zinnyonnyola nga kati balindirira ekinaasemba okukolebwa balabe oba banaafuna obwannannyini ku\nAkatale kano kasangibwa Njeru okumpi n’omugga Kiyira nga waakaweta ku lidda e Bugerere. Abasinga bakayita Nile Market wabula mu biwandiiko baawandiisaayo\nNjeru Central Market.\nKali mu munisipaali y’e Njeru, disitulikiti y’e Buikwe.\nSsentebe w’abasuubuzi mu katale kano, Steven Koboy yategeezezza nti mu 2011 ettaka lino we baatandikira okulisalamu poloti. Baagenda okubuuza nga waliwo abaalifunako ekyapa.\nAbaasooka okuligabana kwe kuli Omuyindi Singh Rana eyafuna\nekitundu we baali balina okuzimba kaabuyonjo z’akatale n’ateekawo ebbaala.\nAbdallah Bogere omusuubuzi era yali ssentebe w’akatale, yategeezezza nti mu 2016 waliwo akakundi k’abasuubuzi mukaaga, abeegatta ne bakola ekibiina kya Njeru Lockup Owners Association.\nBano be baakwatagana ne ssentebe wa disitulikiti, Kigongo ne bafuna ekyapa ng’abasuubuzi abalala 430 tebamanyi olwo ettaka ne balitunda.\nRobert Jjuuko omu ku basuubuzi omukaaga abalina ekyapa yategeezezza Bukedde\nnti okufuna ekyapa baali bagudde mu lukwe nga waliwo abamu ku bakozi ku kkanso y’e Njeru abaali baagala okubayita emabega bafune ekyapa ng’abasuubuzi tebamanyi nabo kwe kubatebuka.\nSsentebe wa divizoni y’e Njeru, Resty Nanteza; Emivuyo gy’ettaka mu Njeru giva ku bakozi ba gavumenti n’abagagga abakolagana ne kkooti.\nEttaka erisinga mu Njeru lyatundibwa naddala erya gavumenti, ekyennyamiza\nnti n’enguudo ezimu bazizibye ne bazisalamu poloti.\n“Abantu abo batunze buli kimu kuba n’ekisaawe kye tubadde nakyo mu Njeru ekya Nile, ettaka ly’abavubuka, ettaka ly’ekkuumiro ly’amata byonna byatundibwa\nTebaakoma awo baayagala n’okutunda ettaka okuli ekitebe kya poliisi y’e Njeru wamu\nn’essomero lya Njeru Primary,” Nanteza bwe yannyonnyodde.\nSsentebe Kigongo gwe balumiriza okubeera mu mivuyo gvy’ettaka yagambye nti ababyogera bamulwanyisa lwa byabufuzi.\nYagambye nti ku ttaka ly’e Kinyara lye bamulumiriza, ekyapa ky’ekyalo kino kiri mu mannya ga bawala ababiri ate nga bano baana ba bakulembeze mu disitulikiti.\nAbatuuze bwe baamutuukirira nga baagala asazeemu ekyapa ky’e Kinyara bwe yagaana okukikola ne bamuwaabira ewa kaliisoliiso wa gavumenti ne mu kakiiko k’Omulamuzi Catherine Bamugemereire era eno yonna yamala okwewozaako.\nEttaka ly’akatale ka Nile, Kigongo akakasizza ng’abantu omukaaga bwe balina ekyapa\nwabula yawandiikira minisitule ya gavumenti z’ebitundu n’evunaanyizibwa ku kukulaakulanya ebibuga n’amayumba ng’abasaba basazeemu ekyapa kino wabula tezimuddangamu.\nKINYARA-BUGUNGU BULAMBA BASATTIRA\nAbatuuze b’e Kinyara-Bugungu Bulamba ekisangibwa mu divizoni y’e Njeru be bamu ku bakyasinze okukosebwa n’emivuyo gy’ettaka mu Njeru.\nMohammed Owundo ssentebe w’ekyalo yategeezezza nti baazaalibwa ku kyalo kino era kwe kuli n’ebiggya byabwe.\nWabula mu February 2015 abantu ab’enjawulo nga bakulembeddwaamu eyali akulira akakiiko k’ebyettaka ku disitulikiti y’e Buikwe, Noah Sennyonjo baatandika okulambula ettaka lyabwe ne bafundikira nga balitutte.\nPeter Muzigu omutuuze yategeezezza nga Sennyonjo bwe yakolagana n’abakulembeze ku disitulikiti okuli ssentebe, Matia Kigongo, Peggie Kiggundu eyali omumyuka wa Kigongo, Yunusu Kiwalyanga eyali kansala wa Njeru ku disitulikiti era nga kati\nye mumyuka wa meeya w’ekibuga kye Njeru, eyali akulira ebyettaka mu Njeru Saleh\nSebwato ne ssentebe w’ekyalo James Musoke bwe beekobaana ne babba ettaka eriweza yiika 22 okuva ku batuuze era ne baliteeka mu mannya ga Barbara Lujwala\nBirungi ng’ono muwala wa Peggie Kiggundu ne Aziza Nansubuga muwala wa Saleh Ssebwato.\nAbatuuze baategeezezza nga bwe baagezaako okuddukira mu ofi isi ya RDC, Kyeyune Sennyonjo eyaliwo mu kiseera ekyo n’agezaako okubayamba.\nYazuula nti ssentebe Kigongo ne banne baali babbye ettaka eryo ne balyezza era nga balina ekyapa.\n“Kigongo yajja n’atugamba nti buli nnyumba eri ku ttaka lino agenda okutusasulamu 400,000/- era nga tetulina kufi irwa mukisa ogwo. Wabula twamugoba ne tumugaana n’okudda ku kyalo n’okutuusa olwaleero era tukaaba n’okujojoba lw’abakulembeze be\ntwerondera kuba be baatugula,” Muzigu bwe yategeezezza.\nAB’E NKOKONJERU NABO BAKAABA\nAb’e Kinyara si be bokka abakaaba olw’ekibbattaka mu Njeru wabula n’abatuuze b’e Bujowali- Nkokonjeru nabo bakaaba kye kimu olw’abakulembeze n’abakozi ba gavumenti abeekobaana n’abagagga ne babajojobya n’okubagoba ku ttaka lyabwe.\nSsentebe w’ekyalo, Edirisa Isiko yategeezezza nga Geoffrey Wasswa bwe yavaayo mu 2005 n’abawawaabira olw’okwesenza ku ttaka lye eriweza yiika 25 era okuva olwo tebafunanga ku mirembe.\nWasswa yawawaabira abantu bana okuli ssentebe Edirisa Isiko, Shaban Kalulu, Nickson Asega ne Twaha Kazingirizi. Bano baakwattibwa ne baggalirwa mu kkomera ly’e Kauga mu disitulikiti y’e Mukono nga bavunaanwa kusaalimbira ku ttaka lye.\nMu 2008 kkooti y’e Mukono eyali ekulirwa Omulamuzi Kagoda yafulumya ekiragiro ekigoba abatuuze ku ttaka eryo wabula eyali aduumira poliisi y’e Njeru, Christopher Katumba yagaana okukiteeka mu nkola.\nWabula nga October 22, 2015 ekiragiro kino kyateekebwa mu nkola era abaserikale 70 baayiibwa ku ttaka lino ne bawannyondo ba kkooti ne bakoona amayumba n’okwonoona ebintu by’abantu ne basimba n’ebikondo.\nAbamu ku batuuze okuli Edirisa Isiko, Barbara Asega ne Victoria Asega baakwattibwa ne baggalirwa ku poliisi y’e Njeru. Baggulwako omusango gw’okugezaako okulemesa poliisi okukola emirimu gyayo.\nAbubakari Kakaire omutuuze yategeezezza nga RDC Nasser Munuro eyaliwo mu kisera ekyo bwe yayingira mu nsonga z’ettaka eryo era n’alagira DPC, Katumba okuyimbula abasibe n’agaana.\nMu 2016 kkooti y’e Mukono yagoba omusango gwa Geoffrey Waswa era ng’ono yali talina ttaka lyonna ku kyalo. Kkooti yalagira abantu bonna abaakwatibwa okuyimbulwa, wabula mu mwaka gwe gumu omugagga omulala William Bagya yavaayo n’awawaabira abatuuze mu kkooti y’e Njeru ng’agamba nti ettaka lirye, era bonna baliriko mu bukyamu.\nMathew Njebe omutuuze ku ttaka lino yategeezezza nti Bagya akolagana ne poliisi era abantu basatu okuli Hajji Mohammed Ssempala, Onesmus Kiwanuka ne Amos Pasita baakwattibwa ne baggalirwa.\nBbebi yaaya gwe yabba e Mukono azuuliddwa Mayuge\nDdereeva wa Bobi Wine yaziikiddwa mu biwoobe n'okwazirana: Alese bannamwandu 5


Bukedde Online - Villa egenze mu nkambi\nVilla egenze mu nkambi\nDR Congo yeetisse empaka za CHAN 2016 omulundi...\nAbazannyi ba Villa nga baakamala okutendekebwa eggulo ku Villa Park. Wansi ye mutendesi waabwe Kirya.\nLwakutaano mu za Afrika Vipers - Enyimba e Nakivubo Ebisale: 5,000/- ne 10,000/- Lwamukaaga mu za Afrika Al Karoutum - SC Villa e Sudan Nga beetegekera okukyalira El Khartoum Watanyi mu za CAF Confederations Cup, omutendesi wa Villa, Ibrahim Kirya ttiimu ye yagitutte Njeru ku kisaawe ky’ekiwempe.\nKirya agamba nti olw’okuba ng’e Sudan bagenda kuzannyira ku kiwempe, asazeewo ttiimu agitwale e Njeru etendekerweyo. “Olunaku olumu lutumala okumanyiira ekiwempe kubanga mu bbanga eritali ly’ewala twabadde Rwanda era ne tuzannya egy’omukwano egiwerako ku bisaawe eby’ekiwempe.\nNkakasa abazannyi bange balina obumanyirivu ku kiwempe ate nakyo si kirungi kuzannyirako kumala bbanga ddene kubanga kibaviirako okufuna obuvune,” Kirya bwe yategeezezza oluvannyuma lw’okutendekebwa okw’oku makya eggulo ku Villa Park e Nsambya.\nOkusinziira ku Frank ‘Video’ Anyau, akulira ebyekikugu mu SC Villa, baabadde n’entegeka okuzannyamu ogw’omukwano n’emu ku ttiimu ennene leero kiwe abazannyi baabwe okugezesebwa okusembayo.\nTtiimu esitula Lwakuna okwolekera Sudan mu nnyonyi ya Ethiopian Airlines. Villa, yasemba okukiika mu mpaka za Afrika mu 2004 bwe yaggyibwamu Bakili Bullets eya Malawi ku mugatte gwa ggoolo 2-1 mu gw’oluzannya lw’okusunsulamu. Bakili Bullets yawangulira omwayo bwe bajja e Kampala, ne balemagana (0-0).\nNsimbe agumizza abawagizi: WADDE nga George Nsimbe yaakamala wiiki emu yokka ku butendesi bwa Vipers, aweze nga bw’egenda okuwangula Enyimba ey’e Nigeria agiwandule mu mpaka za CAF Champions League.\nKu Lwokutaano, Vipers ettunka ne Enyimba mu gw’oluzannya olusooka mu kisaawe e Nakivubo, Nsimbe omupiira gw’agamba nti waakuguwangula akakase abawagizi nti ky’akola akimanyi. Vipers tekiikangako mu mpaka za Afrika okuggyako eza CECAFA.\nProline esannyalazza emikisa gya Villa okuwangula liigi


Corpus:Enjangu ya Simooni - TypeCraft\nKkapa ya Simon\n12.01.2012, Trondheim, Norway\nPhonetic laboratory – ISK Dragvoll (Trondheim - Norway)\nKkapa esooka n'ewulira ekiwuka nga kizannyira mu nju, oluvannyuma n'eyagala okukikwata. Ebuukabuuka naye nga buli kantu k'egezaako okubuukirako ekakoona ne kagwa wansi. Erinnya ku ntebe n'ebuuka ekakwate akawuka ne kagirema era oluvannyuma etunuulira omusajja nga yeebuuza lwaki tali mu kugifaako. Akawuka kongera okukaabira mu nju n'ekatunuulira, n'ekatunuulira mu 'angles' zonna, n'ebuuka okukakwata, ebintu by'ebuukirako ne bigwa akawuka ne kongera okukaabira waggulu.\nYeekweka emabega w'entebe akawuka ne kakaaba n'ejja ng'esooba okukakwata, wabula era n'eremwa okukakwata n'ebuukabuuka n'ekagoba n'ekagoba nga bwe kagiddusa ne keetooloola. Oluvannyuma kkapa ejja wansi awali akawuka n'ekakwata n'egezaako okukakuba n'ekigendererwa eky'okukatta. Ekakuba n'emikono gyayo egyomumaaso n'ekakuba n'ekakuba n'ekakuba, era bw'etuuka ekiseera n'ebeera convinced nti kafudde egenda ne yeekweka wansi w'ekitabo.\nBwe yeekweka wansi w'ekitabo egezaako okukakanga erabe oba ddala kituufu kafudde, wabula n'etandika okwebuuza nti "ki kino kye nzise?" Okusinziira ku bubonero bw'ekozesa ebuuza ekitabo kigibuulire naye ng'ekitabo tekiginyega , ky'ekola n'ekwata akawuka n'emimwa gyayo n'ekasuulira omusajja eyali atudde mu ntebe, n'emukoonako nga bw'emubuuza agibuulire "kaki kano?" Omusajja taginyega, n'eyongera okumubuuza, kye yakola akawuka n'ekasuula mu kamwa k'omusajja, oluvannyuma omusajja n'awulira nga waliwo ekitagenda bulungi mu maaso , n'atandika okubuukabuuka nga yeebuuza ky'abadde. Kkapa emutunuulira n'emutunuulira nga bw'ekozesa obubonero okumubuuza nti "ako ke nkusudde mu kamwa bakayita batya?" Omusajja yeekwata ku lubuto nga tamanyi bigenda mu maaso, era awo we bikoma.\nRetrieved from "https://typecraft.org/w/index.php?title=Corpus:Enjangu_ya_Simooni&oldid=11440"\nGanda (Luganda) Corpus


English / .Luganda [Ganda]\nEnglish / Luganda [Ganda]\nEseera eyitibwa 'fetal period' kyeyongera mumaso baka nga omwana azalidwa\nMu wiki mwende okumunakwengalo gutandika 'fetus'eyiza okummya amaazi aga 'amniotic fluid'.\nEyinza no'kukwata ebintu oba ekimju, oba ne oku tambuza omutwe mumaso ne'mabega, okugulawo no'kugalawo oluba, okutambuza olulimui no kwe golola.\nOkufuna obusimu kumaso me mubibatu bwe mikono, ne wansi webigere biwulira ekibi konako.\n"Singa wabowo okukwattibwa ko wansi webigere", 'fetus'ewetamu evivi okwo sako me bugere obutono.\nEbiwawo bya'maso biba bigale kukisere kino.\nMu larynx oba mu dokooli , obuwuzi obuvamu amalobozi butandika okulabika eraga okutandika okwokula kwa bu vocal cord'.\nMubawala 'fetus'oyiza okulaba 'uterus' oba nabana no obuggi obuto oba'reproductive cell' emto obuyitibwa 'oogania', zibamu mu óvary'ngazi gegenya enku.\nEbitundu ebyekyama bitandika okwelaga oba bisaaja oba bikaazi.\nWakatiwa wiiki omwenda ne kumi okukula kweyo ngere dalannyo nyini okuzito bwo mubiri bwe yongera paka ebitundu 75%.\nMu wiiki kumi ebibib kaamaso wagulu bitandikiriza okutambula mpola kino kiiletala amaso kutandika okwevunula oba okwekyusa ngagada wansi.\nWaberayo okekyusa kwa 'fetus' era ne akamwa ko'mwana kegula era ne kegala.\nOkusingira dala engalo ensaaja eya dyo enunibwa.\nEbitundu bwe'kyenda mu kundu eto oba oluseke omwana omwafunila emere ne bitu ebilala biba bidayo mukitundu kya wansi ekyo'mubiri oba 'abdominal cavity'.\nEmitendera egiyitibwa okukula amagumba giba gigenda mumaso kakano.\nEnjala ze bigere ne'ze'galo zitandika okukula.\nMugalo mweyoleka 'fingerprints' okuvanyu lwa wiiki kumi nga 'fertilization' awede. Zimo 'fingerprints' oba ebye kumu biyiza okukozesebwa okwa omuntu ono mubulamu bwe bwo .\nWiiki kumi ne'mu weziwerera enyindo na'maso gabagamale okukulira dala. Nga ne bitundu ebilala ebyo'mubiri, engere gebifanana ekyuka nga omwana akula era ne mubulamu bwe bwo.\nEkyenda kitandiika okunyunyunta sukali (glucose) na'maazi bino bimilwa 'fetus'.\nNewakubade obuwla obaobulenzi bwo'mwana bukasibwa nga 'fertilization' ebaddewo, ebitundu byekyama ebyawabweru kakati bimanyi bya era bilabike oba mulenzi oba muwala.\nWakati wa wiiki 11 ne wiiki 12, obuzito bwa 'fetus' byeyongera nga ebitundu nkaga kukimu.\nWiiki kumi nabiri ezisoka gwe'myezi esatu egikulembera mukukula kwo'mwana, oba omyezi ogwukusata nga omukaazi ali lubuto.\nBu 'buds' obwoku womerwa ebiri bwa butandiika okulabika mukamwa. Buno bu 'tastes buds' buberamu era busigaramu mukamwa omwana nga azalidwa bubera ku lulimi ne wagulu kukibuno.\nEkyenda kitandikiza okutambula ku wiiki nga kumi nabiri kuno okutambula kweyo ngerera dala okuma wiiki nga mukaaga.\nEbintunto ebisoka okuva mu 'fetus' ne'kyenda ekito biyitibwa 'meconium'. Bubamukalonda nga 'digestive enzymes', emere'zimba omubiri ne 'cells' mu 'digestive tract' oba umuduu gwe mere.\nKu wiiki kumi nabiri, obuwanvubwe mikono bubabutukiride enkomerero yabwo okugerageranyu no'mubiri. Amagulu gatwa ekisera kiwanuu ko okutuka wagalina okukoma mukukula kukisera kino.\nNga ojeko umugongo ne wagulo wo'mutwe , omubiri gwa 'fetus' kakano guwuliliza ngagu kwati dwako.\nObusaaja oba obukaali bulabika muneyisa bweyoleka omulundi ogusokera dala. Gambanga 'fetus' enkazi etandika okuzanyisa oluba emirundi mingiko okusinga mubalenzi\nOkujako okugana okulabibwa amangu enyo akamwa katandika okuberanga akayulira okukwatibwako ebiba bigwetolode wabera okuwuliza kwebwetolode sako nokuyasama kwomumwa. Kuno okuwuliliza kiyitibwa 'rooting reflex' kino kigala wo neomwana bwazalibwa nekiyamba omwana okusanga ebbere lyanyi mu kuyonsa.\nMumaso mwongera okukuza namasavu gatandika okukungana mumaso negayaba mukulula kwa'matamu nokukula kwaimanya kitandika.\nMu wiiki kumi na'tano bu 'stem cells' obukola omusaayi bweyoleka nebwogera okukula mu busomyo bwa'magumba. Bu 'cells' bwomusaayi obusingi bujakukolebwa oba kuzalibwa muno mubusomyo.\nNewankubade nga okuzanya obaokutambula kwo'mubiri kutandika ku wiiki mukaaga' mukaazi wolubuuto asuka okuwilira omwana nga yekusa wakati wa wiiki kuminanyane wiiki kumi namunana. Kino kimanyidwa bulijo nga 'quickning' oba okwanguwa.\nMu wiiki kumi na mukaga emitendera je'mpiso mubitundu ebwawansi ebya 'fetus' kino kisikiza 'hormone' Eyuliza kununyigiribwa evako okuja kwa 'noradrenaline' Oba 'norepinepherine' mumusaayi. Abawere na'bakulu bona kino kibaukako okukyusiza dala emitendera ge twolede.\nMukusa kwo'mubiri, umudumu oguyitamu empewo kukisera kino guba gukulidedala.\nEra ngeyo'mubiri ogwa langi ejeru oguziza akabi oba ogwokuma, oguyitibwa 'vernix caseosa' gubera gubise 'fetus' oba omwana akula mulubuto. Olususu lukumibya 'vernix' kubintu ebindi lutawanyiza nu kisera kino mu maazi aga 'amniotic fluid' omwana wiwaba.\nOkuva wiiki kuminamwenda okukyuka kwa 'fetus' oba omwana no kussa, okwo no kukuba kwo'mutima 'gujandi okukuba munge'yejawulo buli lukya kino kiwitibwa 'circadian rythms' mululimi lwa bioligia\nMu wiiki abiri ekitundu kyo'kutu ekiyitibwa 'cochlea', ekikola kukuwulira, kiba kimaliza okukula era kimale okwetuka munda yo'kutu. Okuva kakati no kweyongerayo, 'fetus'oba omwana ayongera kuwulira amalobozi.\nEnviri zitandika okukula Kukawompo.\nOlususu kakati lubalwetuse, okwosaako ne'milandira genu mumubiri 'gland'.\nMu wiiki nga biri mwe'mu ne abiri ewede, amawugwe gafuna obusobolibwokusa omuka. Kino kiyitibwa okwetuka oba 'age of viability' mululimi lwa sayansi kubanga obulamu wabweru olubuuto buba bukakati busoboka mumwana omuwere oba 'fetus.' Emwaka mingi mukukulakulana bu bye'dagala ne sayansi bitandewo obusobozi kuyimirizawo'bulamu obwa'bawere azalibwanga.\nMu wiiki abiri munya amaaso gegula-nate omwana oba 'fetus' natandika okutemyatemya. Bikula mangunyo mubana abowela.\nAbanonyerela kubya sayansi bagambanti amalobozi agawagule enyo gayiza okusa obulamu omwana bwi 'fetus' obubi. Amangu dala ekivamwekyo omutima gwo'mwana 'fetus' okwewonge okuba nyo okuva kubwegulina okuba omwana 'fetus' okwongera okumira okwo sako no kukyuka muneyia. No mwana 'fetus' auinza okufuna obuzibu mukuwulira okweyionge'nyo.\nEra no kusa kwe kuyinza okweyonge'nyo nga emirundi ana mutenaeto kuyingiza no kufulumya empewo buli dakika.\nEmyezi esatu egikomekerera nga omukaazi ali lubuto okukula kwo'bwongo amangu dala kutawala ebitundi 50% ebya'manyi mumubiri akozesebwa omwana 'fetus'. Obuzito bwo'bwongo bweyonge w'ebitundu ebikumi 400 ne 500%.\nOluvanyu lwa wiiki abiri mumukana amaso gaja amaziga.\nEkitundu kwamasozi ekiyibwa enjuba oba 'pupil' kitandika okukyuka mutaala oba ekitanga mu wiiki 27. Kino kiyamba okugera omuyendo gwe kitanga oba etaala ekiyingi mukitundu ekya 'retina' mubulamu bwona obwa 'muntuoyo'.\nBuli kintu ekyetagisa mukuwanyiriza kibanakyo kikola bulungi. Emisomo ejikwata ku abaana abawere atanaba ketuka kigamba bau obusibozi obwoku wunyiriza oluvanyuma lwa wiiki abiri mumukaga nga 'fertilization' oba okumwaka kuwede.\nSinga ekituwa oba otuzi otuwomerera kutekebwa mumaazi omwana mwakulira 'amniotic fluid' omwana yeyongera okumira. Ate okumira kukedera nga ekintu oba amaazi agakawa gegatekebwamu. Era omwana alabika yenyinyibala mumasoge.\nMugeri yokubanga ayagalaokutambula ekyandibade nga okutambu omwana otandika okwefula.\nEra omwana alabika nga olukanyanya olumugwako nga egeri wolu savusavu bwe lukungana wansi wolususu. Amasavu gano gamugasonyo. Okulaba nga okubuguma kwomubiri kwa kigero era nga kweku sanide era gega kuma ne amanyi nga omwana azalidwa.\nMu wiiki 28 omwana kakati asobola okwawula wakati wa edobozi lwawagulu newansi.\nMu wiiki 30okusa kuba kutandise okulabika era kubawo wakati webitundi 30- 40% okutukka kubintu ana bye saawa.\nMu mwezi ena egisembayo omukaazi nga ali lubuuto, wabelawo ekisera omwana bwa kyuka oba bwakola abitintu mungeri etegerekeka oluvanyuma era awumulako. Eneyisa eno eraga nti omwana abade weyongera okukula bukula bulikisera mubusimu obwawakati 'central nervous system'.\nMu wiiki nga asantu mubiri obusenge bwempewo oba 'alveoli' oba obusenge empewoesibwamwe mwenda, butandika okukula mumawugwe. Era bwewone okukula okutuki dala kumwaka 8 omwana ga amaze okuzalibwa.\nMu wiiki 35 omwana aba atandise okunyweza ebintu mungalo ze.\nOmwana asisinka ebintu bingi gabanga emere amaazi ne kalunda omulala owomugaso jail bino bimusaaliwo ebintu yaga oba byata yagale nga'zalidwa. Gamba nga abuba maama abakuzesa enyo ebintu nga 'anise', ekintu ekiwa 'licorise' empoma abana bano bawaa okwagala kwa 'anise' nga bazalidwa. Abawere atasisinkana 'anise' mulubuuto bab tebamuugala\nOmwana alaga obubonero bwo kwaga ozalibwa kino akiko nga afulumiya 'hormone' eno eyitibwa 'estrogen' era ekyukakyuka okuva mwana omulubuuto okugenda ku mwana omuwere.\nKukisera kino nabaana atandiika okulago obubonero obwo kufulumya omwana, kino kyekivako okuzalibwa kwo'mwana.\nOkuva muku waka 'fertilization' okutuka kukuzalibwa kwo'mwana no kweyonge, ekulakulana yomubiri yamungeri nyigi era genda mumaasi buli enukusifu. Ebipya ebisangidwa ebikwaku mitendre gino ejewunyisa nga okukula kwo'mwana munda yanyi bwekuli okululu enyo mukubera kwomuntu mubuwamu kunzi eno.\nNga etegera yaffe eyokulala kwo'muntu mubisera bisokerwako bwetuna yongera okukulakula nya no kulogosa embere yo bulamu bwaffe nga omwana tana kuzalibwa ne bwaba azalidwa.